timestamp: atn

url: =Kumpi’ sumhawm ziahziah te koipan? ~ Dr. Singpi :: ZOMI DAILY\nposted on 7 April 2020 at 4:58 pm Lomkholna: Australia, News, World\n(Australia) Covid-19 hangin leitung khawlcip in sumbawl sumzuakna khempeuh dinkhawl cip hi. Vanbawlna teng kikhakin, Services tuamtuam khawlcip hi. Gam khangto le gamhau te-in hih bang buaina hangin amau gam ii Economic a ngei abat kik nadingin Economic Stimulas Package ci-in min tuamtuam tawh business te panpihna le mimal huhna te kihawm ziahziah hi.\nHih munah ka lunglut mahmah thukhatin hih bangsum te kumpi in koi pan la hiam? cih pen ka lungsim sungah theihnopna hong om takciangin hun tampi la-in ka kanna tungtawnin ka theih teng kong hawmsawm nuam hi.\nEconomic Stimulas package aading akisam sum teng deihbangin Treasury department in print ziahziah maw? Tua bang mawkmawk tawh sum kiprint thei ziauziau lo hi. Australia ah Sum a print taktak zong Treasury department hilo-in Reserve Bank of Australia (Central bank) te hizaw hi. Kumpi in direct in sawl thei lianlo hi. Sum kimot print ziahziah leh zong summan kiamin sum tawikhai tawh a teh Zinbabwe gam dan a kisuak theilua hi.\nGam khat ii sumzekna pen Company te tawh kibang hetlo hi. Company te-in sum bangzah nei cih tungtawnin sum koi cih zeek ding, bangzah ngah nading cih ngim uh aa, gam khat leuleu in sum bangzah lut ding cih ngimna tawh sum a zekkhol ahihi.\nGam khat pen innkuan khat tawh kibang aa, Innkuan khatin sumlut a om den mah bangin Gam khat in zong gamsung summuhna om aa tua pen GDP(Gross Domestic Product) kici hi. Tua tungtawnin Gam khatin amau gampan a ngah sumsangin tawm azat zawk leh Surplus(Sumval) ci-in a sumbat lakkholh te loh nading sumval a nei ahihi.\nAzenzen in amau sumzonna sangin sumzatna tamzaw zenzen leh Deficit(sum kisam) ci-in sum leibat kibehlap toto hi. Sumval atam leh Budget a bawlkik ciang tampi zek kik thei pah hi. Sumval omlo in Deficit a tam zenzen le leibat tam semsem cihna hi. GDP, Surplus leh Deficit tawh zong thu tampi kigen theiding ahihman in tua zah khawlbawl phot ni in, i gennop bulpi ah lut phot ni.\nGam khat in amau Budget suaikaina ah akihello sumzekna pen koi pan lading hiam? Leitawi ding simloh adang lampi omlo hi. Tulaaitak gam khempeuh phialin leibat nei aa US le UK bangin amau GDP ii 88% kiim bang leibat nei hi. Australia ahihleh 19% kiim khawng nei hi. Kua te tungah leibat nei hiam cihleh Bank(gamsung), Hedge Fund, pension fund or Superfund, Gamdang bank le Institution(Building, investment, insurance..etc) tuamtuam tungah leibat nei hi.\nAdiakdiak in Australia Kumpi-in sum akisapciang Treasury Department in amau department sung aa sumleitawi a zong deuhte kiangah thupia aa tua te-in kumpi bond te online panin zuakin sum a zong ahihi. Australia bangah tuadan tawh kisai sumleitawi a zong (Debt manager) te pen Teasury builidng level 3 na aa Australian Office of Financial Management(AOFM) te hi-aa, kideihna tungtawnin a khang tuamtuam le lohkik ding kum tuamtuam tawh Bond te zuak hi. Tua bond aleite tungah kumpi-in akhang pia in, kiciamna kum (kum 5,10,15,20… etc) tungtawnin loh kik hi. Kumpi-in amau deihzah sum angah nadingin AOFM thusai te kiangah thupia-in bond te zuakin sum leitawi zongsak ahihi.\nHih leibatte pen loh kik hamtang ding ahihman in lampi tuamtuam tawh a lohkik nading hong geel ding uh hi. Siah@tax khan aa sum zong ding maw? Sumlut atam semsem nading le sumbawl a hoih semsem dingin Reserve Bank of Australia in interest rate(sumkhang) khiamsuk ding maw?\nQuantitative easing method a kici – Reserve bank of Australia (Central Bank) te-in kumpi’sum leibatte bond te leiding maw? Ahih kei leh lohkik nawnlo ziau ding(Default) ding maw? Tuate bel thuneite ngaihsutsak phot ni-in i ngah sunsun te mannei takin i zat nading mah thupisak zaw ni! Dr. Singpi\nPrevious: Online/ Media thupitna ~ Hau Mung\nNext: Tulaitak minthang Lothangsan leh Cidamna


url: =Na pu in kong gennop ~ Dong Mung :: ZOMI DAILY\nposted on 24 January 2019 at 11:11 am Lomkholna: Dongmung, News, Zomi\nNitak lam nitum kuan khat in tangvalno nih deih phatak thu hong kinial ziahziah uh hi. Amau tawh kigamla hetlo tutna khat ah puteek khat tu-in amau kinialna thute a ngai hithiat hi.\nAmaute kinialna thu ahih leh khat in “kei mi hampha pen hi’ng/Kei a pilpen hi’ng,” ci-in khat in “kei zong mi hampha pen hi’ng/ a pilpen hi’ng,” cih ahi hi.\nA thu pai danteng puteekpa’n na ngai dide hi. Amau kinialna thu pen… Khatpa in… “Pawlpi sunga Siate, Makai upate le kipawlna tuamtuam(minam sung)a makaite thanemna le ginatlohnateng zongkhia, kankhia in, mawhsakna, hawmthawhna le gina a saklohna teng a gengen hi. Amah in mi thanemna pholak thei kisa mahmah ahih manin mipil ahihna ki-angtang sak mahmah hi. A khatpa leuleu ahih leh, “Siate, makaite thanemna le ginatzawhlohnate pen phunsan le hawmthawh hetlo in a siapen dinmun a tunpih ding ahiphial zongin makaite cih bangbang zui phot ding, amaute panpih theihna munmun ah panpih ding,” cih ahi hi.\nTua thu tawh tangvalno tegel pen nial cihtak hong kinial uh hi. Kinak nial lua uh ahih manin amau lawmta kitawng ding, kihehsan liang ding dinmun hong tun ciangin puteekpa zong om thei nawnlo ahih manin a tutna pan hong dingkhia in, amaute lam hong manawh phei hi.\nHong pai phei kawmin tangvalnote kiangah, “Bangci lualua liang na vua Bawite,” ci-in a dong hi. Tua leh khatpa’n zong, “Pu aw, ke’n makaite thanemna le ginatlohnate mukhia thei in, hici zawdeuh leh cih ka ngaihsutnate ka lawmpa kiangah ka gen a, ama’n hong sang theilo hi,” ci-in a gen hi.\nPuteekpa in a khatpa kiangah, “Bangci dan e Bawi,” ci-in a dong hi. A khatpa in zong, “Pu aw, leitungah a bucing kuamah omlo hi, cihpen nang zong thei mahmah dingin hong lamen ing. Ka lawmpa’n bel i manam sunga makaite hitaleh, Pawlpi sunga makai Siate, Upate a hawmthawhna le gina a saklohna bekbek hong gen a, ke’n bel amaute i makai hi-a, i panpih zo kei zongin gensiat ding hikei…Pasian in eite makai dingin amaute a seh, a koih ahih manin thungetsak ni-in, a thanemnate vuah panpih ni… Ei innkuan sung buainate midangte kiangah mawk gengen dah ni…ci-in a hoihlam muhna tawh ka gen leh, mi hamsia pa hiteh hong ci vial a, nang sangin kei mi hampha zaw hi’ng…” ci-a kinial hive ung aw,” ci-in a gen hi.\nTua ciangin puteekpa in hibangin gen hi. “Bawite aw, kei zong pilna hun khop khat ka na nei ngei a, ka tuah ka thuak banah ka theihna tampitak mah na om ngei hi. Mi khempeuh phial ka na hawmthawh niloh a, kenlah bangmah ka sem nuam tuan kei hi. Ka neumuh mahmah mun khat peuhpeuh a Piadaa dana nasemte haksatna le gimna zong ka khualsak kha het kei hi. Kei le kei in hi kisa mahmah in ka awmpho lela in ka om phiauphiau lel hi.\nKei bel ka tuacih nading zong sum le pai ka lunghimawh kei a, lasak laphuah cileng lah ka hih thei lel a, laigelh hita taleh na khempeuh phial ah ka lemtang mahmah lel hi. Sum teeng khat teeng nih piak khiat nading hileh zong a pia masapen ka hi hi. Lawm le gualte neek le dawn zong ka taihzo den a, mite nuai ah ka om ngei kei hi. Tua hang mahin kei le kei zong mihing bangin ka kingaihsun kei a, Boss bangin ka kingaihsun den hi. Tua bangin mite huhna, panpihna tawh mi hamphapen hi-ing ci-in kei le kei ka kingaihsun hi. Tua hang mahin mi khempeuh hawmthawh in, kuamah thupi ka sak omlo hi.\nTua bangteng tawh ka hun tampitak hong bei toto ta a, tu-in keipen puteek hi-in kuamah in hong hopih nuam nawnlo hi. Bawite aw, leitungah mi hampha taktak icihte in mite manphatna theisiam in, mite thanemna zong telpih a, hawmthawhna le langpanna nei hetlo a, mite a panpih leh a huhdente ahi hi. Hibang kong cih ciangin telsiam zo kei kha nuteh…Na telsiam nadingun hong gen beh lai ning maw…Mite thanemna phawksak in, mite a gensiasiate pen amau lungsim sungah lungkimna om ngeilo ahih manin lungnuam takin sunmang gel theilo uh a, zanmang limci zong man ngeilo uh hi.\nAhi zongin mite thupitna le manphatnate theisiam in midangte tungah maitai takin a hopih thei, a thapia theite pen sunmang limci nono gel thei in, zanmang zong ahoihnono man zaw uh hi… Bawite aw…tampi hong genkha mawk ingin hong theisiam un…Na pu uh pen tu-in ka ni tum lam manawh hita hi…No na hih vualeh na ni uh sunkim zong tung nailo hi. Tua ahih manin ahoihlam ngaihsutna nei unla, midangte adingin kipuukna suangtum bang zaw loin, mite kahtoh zawh nading kahlei bangin kiniamkhiatna le ahoihlam muhna tawh nungta zaw un…\nBawite aw, leitungah bangbang a piang zongin ahoihlam ngaihsutna le muhna nei mite pen a nuntakna sunga vuah lungkiman le maitaina tawh kidim den uh ahi maw…. Tua ahih manin na omna pawlpi ading, na minam adingin thusia bekbek a genkhia den mi hihsawm kei unla, khantoh nading thu le late itna deihsakna tawh kamnem takin gen zaw un maw Bawite….Topa’n thupha hong pia tahen..” ci-in puteekpa in a paisan hi. Topa’n thupha hong pia tahen!! Nong it hong deihsak na pu, Dong Mung\nPrevious: Na ki ngaihsut penmah na hihi\nNext: Zogam Lailam Khualzinna -2 (Tonzang, Laaitui, Tedim, Kalay)\nZBCA Khawmpi 7 veina ~ Thang Van Lian


url: =Mite’n bang ci-in hong phawkding na lunggulh hiam? :: ZOMI DAILY\nposted on 13 October 2016 at 10:54 pm Lomkholna: News\nSuang kapkhapna a kizang bomb nam khat dynamite kici i theihciat ding lamethuai hi. Tua ciangin leitung a pahtawina leh thupi a kisa penpen Nobel Peace Prize zong i za khin ding hi. Dynamite leh Nobel Peace Prize kizopna bang ci neih hiam cih na enkhawm dih ni.\nDynamite pen kum 1867 in Swedish Scientist Alfred Nobel in a muhkhiat hi a, a phattuamna tampi nei hi. Suangpi kapkhapna bang, kidona ah galte do nading bangin a phatuam mahmah hi. Dynamite hangin mi tampi in na sihloh bek loin gal tampi zawhna in hong kizang a, tua a mukhiapa kithusim leh minthang lua ahih manin tampi kizuak a, Alfred Nobel hauh cihtakin hong hausakpih hi.\nKum 1888 n Alfred Nobel i sanggampa Ludvig hong si a, French gam thukizakna minthang mahmah khat in Alfred Nobel si ci-in ngaihsun uh a; tua thukizakna ah, “Sihna zang a summet bawl mi haupa si hi” cih gelh uh hi. Tua sungah ama thu, “Alfred in mitampi sih nading a vanzat mukhia a, tua a zuakna panin mi haupi a suakpa Cannes khua ah si hi,” ci-in gelh behlap uh hi.\nTua thukizakna Alfred in a sim ciangin a lungphawng mahmah hi. A gelhte’n theikhial uh ahih hangin amah hehna in zang het lo hi. Tua panin, “Mite’n ka sihkhit ciangin hici bangin hong thei ding uh hi maw” ci-in kingaihsutna lianpi nei hi. Mite’n a sihkhit ciangin mi tampite sih nading bomb bawlpa ahih leh tua hangin hauhpih a amuh ding uh ut mahmah lo hi. Tua sangin a sihzawh ciangin na hoih nap ha bawlpa in a theih ding uh lunggulhna hong nei hi.\nTua hangin midangte pahtawi nadingin Award manphatak bawlkhiat ding hong hanciam a, November 27, 1895 in a sum neih khempeuh a kipan in 94% (Pound 1,687,835) Science, Literature, Medicine leh Peace lamah a sang penpente piak dingin khensat hi. Tuni dongin leitung in a thupi sim pahtawina sang penpen ci-in ciamteh uh hi.\nAlfred pen dynamite mukhiapa mi thupi ahihna sangin Nobel Peace (Prize) hong patna hangin leitung bupin a hoih lamin theita uh hi. A sih khit ciangin mite’n a hoihlam a theih tawntung ding uh deihna hangin hih bang na thupi hong semkhia hi. Tuhun dongin amah na hoih sempa in kithei tawntung hi. Eite zong I sih khit ciangin mite’n hong bang ci theih leh i ci diam maw? Ahoih lamin hong kitheih ding i deih leh na hoih na pha sep ding leh hunzat siam ding kisam mahmah ding hi. (Ruth Messenger Nov-Dec 2015 issue a panin hong kila hi)\nDr. Ngul Khan Pau’ FB\nPrevious: Gim neihna (Stereotype, prejudice attitude) ~ Tual Khan Suan\nNext: Christian Hymn te’ tangthu: Hing Eive!


url: =Kawlgam ah Vom khat alei golgawp ahih manin ki at khiatsak :: ZOMI DAILY\nposted on 24 October 2017 at 4:17 pm Lomkholna: Myanmar, News, Sawltak\nKawlgam ah “Moon Bear” akici Vom ganhingkhat alei golgawp ahih manin ki at khiatsak\nKawlgam ah “Moon Bear” akici vom ganhing khat alei bokgawp in, akamsungpan apualam ah golkhiagawp ahih manin, ki at khiatsak cih Guardian pan kiza hi. Tua Bear pen kum 2 a upakhin khat hi a, aminzong “Nyan Htoo” cih akivawh khat ahihi.\nHih ganhing kikepna Yangon khuapualam aom Monastery ah ganhing siavuan ‘Veterinarians” te Operation bawlding in nai 4 sungbang mawtaw tawh paikul cihi.\nMonastery ah atun uhciang in tua ganhing pen akamzong cipthei nawnlo, alei pen gollua mahmahta ahih manin, amanlang in Emergency Surgery kibawlsak hi. Akam apualam ah apusuak alei pen ki tankhiatsak in, tua aki tankhiatsak alei bekbekpen 7 pound bang gik hi.\nHih Surgery abawlsak University of Edinburgh, England panin ganhing siavuansiam Dr. Heather Bacon in agenkhiatna ah Bear ganhing te kakepzawh kum 10 valbang hita a, hihbangdan alamdang pen khatveizong ka mungei naikei hi ci’n Guardian te tungah genkhia hi.\nHih Nyan Htoo akici vom ganhing pen agil tungah khalim “Crescent-shaped mark” om ahih manin, Asiatic Black Bear ahih keileh Moon Bear ci’n aki ciamteh Bear namkhat ahihi.\nHih ganhing pen Sengam ah aki puaksawm hi a, lamkal ah Monks te’n matsak in, Monastery ah akikem ahihi. China gamsung ah Vomsinkha “Bear Gall Bladder Bile” pen ngeina zatui Traditional Medicine in akizang hi a, tampipi mansak in kideih mahmah hi.\nMonastery ah akikep laitak in alei golgawp ahih manin, England ah ganhing siavuan asin ganhing siavuan te ki zasak in, tuapan in Emergency Surgery akibawlsak ahihi.\nVom ii alei agolgawp pen thokang panin akilawhthei “mosquito-borne parasitic infection elephantiasis” cihte hiding in ki ummawh hi. Elephantiasis pen mihing te’nzong aki ngahthei natna namkhat hi a, ahi zongin ganhing te tungah hihbangdan omngei nailo kici hi.\nRelated: Ganhing leh ganhing asih uhciang sihvui hunbawl, thunget cihte anei uhdiam\nAbeisa kumsung inzong hih Vom ii alei panin Tissue aval pawlkhat ganhing siavuan te’n atkhiat sakngeikhin uhhi. Ahi zongin tuakhitzawh damsiang theilo in, tuabek thamlo damdam in golsemsem hi. Tuaban ah alei pen leilak ah taalkaihgawp kulmawk ahih manin, Hygiene tawhzong kituaklo a, anunung ah England panin ganhing siavuan te’n abawlsak ahihi. Atunga Photo pen alei aki atkhiatsakma leh aki atkhiat sakkhit lahna ahihi. Sawltak #zomidaily\nPrevious: Malaysia ah mawtaw 3 ki phukhagawp in mi 8 in sihlawh, adang mi 32 liam\nNext: Myanmar, Myeik khuasung aom KBZ Bank ah thautawh damiah kitaih


url: =ZAM Thupuak :: 05 June 2016 :: ZOMI DAILY\nposted on 4 June 2016 at 8:00 am Lomkholna: News, Newsletter, Refugee, ZAM, Zomi\nZAM kum (10) cin Anniversary leh Palaai kiteelna ah sapna :: Abeisa Thupuak ah ih tangko zelzelsa mahbangin hongtungding 07 June 2016 ni ciangin ZAM Hall ah ZAM kum (10) cin Anniversary leh 2016 – 2017 Palaai kiteelna neiding ihhih manin Malaysia gamsung aom Zomi khempeuh nongkihel nading un zahtakna lianpi tawh kongsam uhhi.\nHun masa pen ZAM kum 10 sung lam honglak, hong kithuah pih Topa tung lungdam kohna hun hiding a, tuasung ah Australia pan hongzin ZAM Founder pipa ahi Chief Guest Pu Zokhai in thugenna hongnei dinghi.\nHun nihna ah ZAM makaithak kiteelna hiding a, akisam bangbang vaipuakna hong nei dingin anuai a Election Committee mi 7 teng kiseh hi.\nZAM memberte ading nasep om\n1. The Loaf (Moh bawlna) setzungah nasem ding mi 10 kideih lai hi. Hih munah UN Card neih kisam hi. Interview om phot dinga, tua khit ciangin nasep angah teng hong kisam kik ding hi. Amun leh a hun ding tua hun ciang hong kitel pah ding hi. Min leh Phone number piakna ding: Siamah Cii Cing: 011 12828 482.\n2. Alluminium Setzungah nasem ding mi 5 kideih kin hi. Setvan kibawlsa teng zuut siang ding hi ziau hi. Nasep hun sung nai 11 hi in, kaalsim Sunday Off hi. Khasum RM1400 hi. Innpia in an pia lo hi. Ei Zomi a sem khin zong om uh hi. Amun Subang hi. UN Card kikal se lo hi. A lunglut te’n 014 2259 458 na hopih un.\n3. Waiter sem ding mi khat kideih kin hi. Nasepna ding mun pen Shah Alam Kota Kemuning hi in, Japan ansai hi. Nasep hun : 11:00AM – 3:00PM pan 5:30 – 10:30PM hi. Khasum RM1200 tawh kipansak in Sunday simin zingsang lam sai khak hi. A sem khinsa ei Zomi khat tawh kithuah ding hi. Hih Ph. No: 016 351 8356 na hopih in. ZAM Card na neih leh hong kisang ding hi.\nRHB Insurance kilei thei ta\nZAM zumpi ah Sunday ni simloh zum hon hun sung khempeuh in RHB Insurance kilei den thei ta hi. Tu ciangciang a lei mi 40 val khin ta hi. RHB Insurance pen June 16 ni khit ciangin nungta pah dinga, Insurance Card zong June 16 ni khit ciangin kingah thei ta ding hi. A lei baihte a hampha hi mai hi! Hih Health Insurance pen a deih khempeuh in kilei thei lo a, UN Card neite bekin lei thei hi cih mangngilh kei ni!\nUN ah lai kigelhsak thei den hi\nZAM Card hing lai na neih naak leh kisuang lo takin ZAM zumpi ah na UN vai tawh kisai lai kigelhsak thei hi. Laigelhsak man sum peek khat zong hong kingen lo dinga, na piak sese zong kul tuan lo hi. UN vai bek hi lo nasep tuamtuam zong hong kizonsak ding hi. UNHCR in Community kipawlna thupisak mahmah ahihmanin na ZAM Card na nungta sak den in. Tua hileh na vai tampi zaang tuam ding hi.\nZAM zumpi ah ih ngeina van puansilh leh nikteen tuamtuam hong tungthak hi. Alunglut peuhin amanlang in hong en un. Hong tungthak vante: Tangciin bantom, bansau khuisa, Pasal Zopuan akang khuisa. Tualo adang aki ngahthei van te pen Zopuan Design tuamtuam, Zoniik Design tuamtuam, Puanten, Puandum, Zodial (Silk), Puanlaisan, Zokhi, Tanghciin, Khephiau, Zolukhu, Zothungkuah, Zodial cih te akipan naupang puan tuamtuam te deihzahzah omden hi.\nPa Hau Langh Khual (kum 42) Hatlangh beh Pyidawtha khua a teeng, RC pawlpi Pa Cin Za Thang leh Nu Niang Theih Dim te tapa Unau 2 lakpan a upen hi a, May 22, 2016 Klang Banting a nasepna gei ah Mawtaw in taih in Klang Banting zato pan hong beisan hi. A mah pen 10.10.1974 ni in suak a, hihbang tuahsiatna hong omciang 24 May 2016 in Sungai Buloh hanmual ah Father Robert Khai in vui hi. A nusiat a innkuan pih te tawh kibangin Zomi Association of Malaysia zumpi pan in dahpihna ih pulaak hi. A lamdang Topa’ Khasiangtho in a it a innkuan te tawh hong om den tahen. Amen.\nHih anuai ateng in ZAM Thupuak panpih nading in itna, veina leh deihsakna taktawh phaltak in hong piakhiat manun lungdam na lianpi kong pulaak uh hi.\nPa Ngo Za Thang (Mualbem) RM50\nPau Kap Langh RM20\nHih atung a sanggam te nih atheikha ih omleh hehpihna tawh amanlang in ZAM zum ah hong zasak un.\nMIPI MAKAIHZIA NAM NGA\nThe Leadership Challenge cih laibu sungah Makaihzia Nam Nga bulphuh uh a, tuma kum 20 sung tua nam nga te in nakpi in khantohna piangsak hi. Laibu bawl Peter Drucker leh a lawmte in a genna vuah hih makaihzia nam nga a zangsiamte in mipi tul tampi zong noptak, hoihtak in makaihzo hi ci uh hi.\n1. Ettehpha Makai Sepzia: Nasep khatpeuh sep ding zia, matut ding zia deihna bang teekteek a tangtunsak theihna dingin ngimna, geelna nei dimdiam ding, tua ngimna leh geelna te a tangtungsak ding makaipa in a sepzia ding khempeuh makai ding. Ama nungah mipi in zui ding. Ama sep bangbang mipi in a nungah thuap ding, nungzuih ding. Amah in deihna ngimna kician a neih kisam a, ama deihna leh lunggulhna mipi te in a thei kei zong amah mah in semin matut a sawm teitei ding ahi hi. Tua banga makai ngei khat pen Abraham Lincoln hi kici hi. Sal suahna dingin deihna, ngimna nei a, amah mah in makai pah in a nungah midangte in zui uh hi.\n2. Mit Vaksak Makaihzia: Hih bangin hih lehang kigualzo ding hi, kilawhcing ding hi, kimatutzo ding hi cih mite muhsak theihna pen makaihzia namkhat ahi hi. John F. Kennedy in, “America in Khapi tungah mihing kahsak zo ding hiveh aw” acih pen mite mitvaksak ahi hi. Mite in tua mitvaksakna sem in mainawt a matut takpi uh hi.\n3. Kisemzo Ding Hi: Mi khatpeuh, mipi a tamzaw in “Hi thei kenteh” acih uh “Hitheilua Ding Hi” cih lungsim lianpi tawh kalsuankhiatna pen kisemkhia zo ding hi cih upna tawh makaihzia ahi hi. India suakta ding hi cih pen a muanglah pawl om a, Nehru leh Gandhi te in kisemzo lua ding hi ciin lungkialo in sem uh a India suakta takpi hi.\n4. Midangte Septheihna ding Tha Guan: Amah bek in sem leh zo ngeilo ding cih tellua ahih manin a seppih khempeuh ama sep bang sem thei uh hi cih kimuanna neisak in thatang guan, amau leh amau kimuan ngamna guan in amah tawh semkhawm hi. Tua bang makaihna pen a diak in corporate leadership ah a kizang pha mahmah hi a, company ah a lianpenpa pension leh zong a thalaih dingpa bah hetloin a semsuak thei dingin pattahpah na ahi hi. I seppih khempeuh a lubawk hithei dinga pattah leh siamna theihna tha guan ahi hi. Laiat a semsempa pen mai kum ciang President sep kul leh zong a sem thei dinga pattahtah cihna hi. Makai a sem ngei vetvetlo khat zong a kisap leh makai a sem thei dinga mipi sung pan pattahna zong kici thei hi. Mipi khempeuh leh makai a seppih khempeuh in makaipipa sepzia leh a sep ding khempeuh (roles and responsibilities) thei uh cihna hi. Tua bang mun ah makai kitasam cih om ngeilo hi. Meetna, mainawtna, tangtutna, matutzawhna tampi khangsak hi.\n5. Lungsim Thakhauhsak Makaihna: Makai khat na hih leh mipi leh makai na seppihte matutna, sepkhiat leh lawhcinna te khempeuh tungah kimuanna a neih semsemna ding uh pahtawisiamna kammal leh thapiakna tuamtuamte ciil hetlo in zang den in. Ann kuang khat hiam, letsong neu khat hiam, mipite maiah khutbenga pahtawina hiam in makai seppihte leh mipi sungah makaite tawsawn khempeuh thadimna pia den hi. Tua bangte siamtak in zang thei inla, ciil bawl kei in. Na seppihte lawhcinna pen nangma lawhcinna zong hi a, nang a bul na patpih ahih kei leh zong minpha deihna tawh mite thanemsak kei in. Midang lungdamna leh lungdampihna na hauh semsem leh makai picing na hihna kilang semsem ding hi.\nMakai lawhcing hihna dingin mipi leh makai seppihte khempeuh in makaipipa in kei hong it hi, hong muang hi, hong pakta hi, hong lamsang nuam hi, hong pattah nuam hi, etc cih lungsim a puak theihna dingin lungsim thagui golpi a guat siam mahmah kisam hi. Makaipipa in ama minphatna ding leh ama angsung bek khual hi, mipi leh a tamzawte itna leh deihsakna hong neilo hi cih lungsim a neih khak uh leh makaipipa makaihna ah mite lungkia khin cihna hi. Tua manin mipi a la’msang dingin makaipipa kisam a, makaipipa a lawhcinna dingin zong mipi in itsiam, zahtaksiam, nungthuapsiam, thapiaksiam zong kisam kik hi.\nMihing kuamah pahtawi utlo kiomlo a, kuamah kisikcip ding kiut nawnlo hi. Tua manin kila’msang tuah ciat kimakaihzia tuhun leitungah a kizang pen kimakaihzia hong suakta hi.\nPrevious: Na Pa Kua? ~ Rev. Khoi Lam Thang\nNext: Dahna Pulakna : Mangpha Dr. Man Thian Cing, MBBS\nMalaysia, Perak State ah mawtawpi khatin adang mawtawneu khat phukha in mi 6 sipah ~ ZD


url: =Beel Pawl Gam Kigawmkhop Ni (Union Day)\nMikang gamkekte khutnuai ah a om ahi Kawlzang a om Kawl minamte le a kimkot khamtung gam aa om mualmi makai (tangmite) mailam gamvai kalsuan zia ding tawh kisai 1947, February 3-12 sungin kimuhtuahna nei ngeingai uhi. Tua kimuhkhopna tungtawn in 1947 Feb 12 ni’n Shan State, Panglong khua ah thukimna suaihkaihna (Kawl le Khamtungmite kikal) ah nei uh a, tua ni pen Beelpawlgam ni (Union day) ci’n kiciam teh hi.\nHih khawmpi pen Tangthu siam pawlkhatte in anihveina Panglong khawmpi na ci uhi. A masa Panglong khawmpi pen 1946 in Shan ukpite vaihawm kimuhkhopna hi in, Kachin gam le Zogam panin tangmite a vel (observer) in kihel uhi. Tua hi a Tangthu siamte in 1946 kum Panglong khawmpi pen ‘Panglong seminar’ ci uh a, 1947 kum aa pen ‘Panglong Conference’ ci’n ciamteh uhi.\nBang Hangin hih Khawmpi Kibawl?\nHih khawmpi pen Gen. Aungsan le British PM Mr. Atlee te kimuhkhopna pan aa hong piangkhia ahi “Aungsan-Atlee suaihkaihna” panin a hong piangkhia ahi hi. Kawl tangmite in Mikang gamlianpi thuneite tawh London khuapi ah akimuhna uh ah “Kawl gam in Mikangte kiang panin suahtakna ngah ma deuh hun kikal sungin Kawlgam thu vaihawm Vuankyi pawl ah Khamtung gamte tawh kisai tanu (vuankyi) khat koih ding ngetna nei uhi. Mikangte in hibang dan in Khamtung mite vai ah amau theihloh pi in vuankyi khat koih ziauh pen amau mailam thu amau palo in thakhat thu in a khentat sak ihih loh ding thupi hi ci’n dawngkik uhi. Hi thu hangin Khamtung mite ngaihsutna diktak in theih nading in Aungsan-Atlee suaihkaihna sungah\n“Ukna ki-ap ma le ki-ap khit hun kikal sungah note in sangzo ding i ci a na up uh Kawl gam vaihawm pawl (Myanmar government) te tawh kikop in vaihawmna zia ding tawh kisai in note muhna, ngaihsutna te genkhiat theih nading in kha thak sungin akibawl ding ahi Panglong Conference ah ahizong, (ahih kei leh hivai tawh kisai in a kituam bawl khawmpi ah ahizongin Khamtung gamte aa om mite makaite, tangmite dongcian ding” “Khamtung gamte le vuankyi te uk ahi Kawlgam pen tua munte aa om, a teengte' suakta tak aa thukimna tawh a sawtlo in kigawm thei ding hi ci’n Mikang kumpi pawl le Kawl tangmite kikal ah thukimkhopna ngimna pi om hi.” ci’n kihel hi.\nPanglong Khuapi ah Kituah Ngeingai Ta:\nHih Thu thum teng Zogam Tangmi Pupi ten Thukimna Suaikai ( Sign):\nZaang le Kham Makaite Kikupna Kipanta:\n1947, Feb 9 ni-in Shan, Kachin, Zomi (Chin) makai te kimuhkhopna nei uh a, tua khit ciangin Kawl makai Gen. Aungsan tawh hong kimu uhi. Gen. Aungsan in tua kimuhkhopna ah hih anuai aa bangin na gen hi. “Kawlgam aa om minam tuamtuam te kipumkhat theih nading deihna tawh London khua aa Mikang ulian te tawh kimuhkhopna ah no khamtung gamte vai tawh kisai ka kikupna te uh hong genkik ding in a hong pai ka hi hi. Kawlzang hileh suahtakna ngahta hi kici theiphial ta hi.\nAhi zongin no Khamtung gamte cian lai mawk hi. Khamtung gamte zong suahtakna apiak pah kei leh Kawlgam ii suahtakna pen a mawkna pi hilel hi ci’n ko Kawl minam tangmi te in London ah thu ka sung uhi. Khamtung gamteng Mikangte in direct in a uk uh pen ko Kawlte in hoih kasa kei uhi. Khamtung gamte pen khamtungmite mah in a uk ding uh ka deihsak uhi. Kawlzang in suahtakna a ngah phet mahin Khamtung gamte in zong suahtakna a ngah pah ding ka deih uh hi. Hi bangin kong genciang in Ko Kawlte in Khamtung gamte hong ukcip gawp nuam ka hi kei uhi. Kawl te tawh kibang in no Khamtung mite zong liangko kikim in thupha hong musak nuam ka hi zaw hi.”\n“ Mivom ahi a, mikang ahizong in kuamah lau ding hilo hi. A zenzen in amaute in no khamtung mite hong dot uh ciangin suahtakna ngah nuam mah ungh na ci un. Hong lauthawn hang lau kei unla hong zol bawl uh hangin nem pah kei un. Khamtung gamte in zong Kawlgam bangin akikim hamphatna deih ungh cih ding hiziau hi. Tua bangin na gen uh leh zing ah thai ah suahtakna kici na ngah ding uhi.”\nKikupna hun mankhit ciangin Gen. Aungsan in suahtakna ngah khit ciangin gambup kumpi (president) masa ding pen Shan te hileh hoih lo diam” ci’n a lawmte hong dong hi. Shan ukpi teng na kikum unla no sung pan khat kumpi sem ding na kitel un ci’n zong vaikhakna nei hi. Hi bangin makaite Feb 10-11 dong mah akilam thak ding gam vai mah kikum ciatciat uhi. Lang khat le lang khat kisitna, kidekna tawh om ziahziah ta hi.\nKachin te in Kachin gam kiciantak in ciaptehna ding (Bamaw le Myitkyina, Kata zanggam teng Kachin gam cih sungah hel ding) le Shan te in a hun zui in inntuan khiat theih nading te Gen. Aungsan kam tung mahmah panin kamciamna deih in gen tantan uhi. Gen. Aungsan in amah bek in kamciam pia theilo, Hluttaw ah kikup ding hi cici mah taleh Kachin le Shan te in ci tantan veve uhi. Tua hi aa, Gen. Aungsan bang ciah dingin kithawi man liang hi kici hi. A sawt ciangin U Phe Khin hanciam na tawh Khamtung mite le Kawl te kikal ah kithukimna hong ngahkhia uhi. Kachin gam ciapteh ding vai pen a thu in thukim in, Hluttaw ah akcian in gamgi vai kikum ding. Tua kipawl pan inntuan nuam pah malen ding cih pen hitheilo himah leh, a thu in thukim pih in Hluttaw ah kikup beh ding cih ciangdong in Kawl makai Gen. Aungsan in a thu khiamsuk hi.\nZomite Na Lawp Lua Pahpah:\nHi thu tawh kisai in Pu Vum Kho Hau in Shan Ukpi khat ahi Maipon ukpipa Sak San Thun a gen ciangin Ukpi pa in no Zomi makai tangmi te khattang in na lenkhia in thukimna letmat thu huai lo hi. Kachin te tawh kihel khopna meeting/kikupna ah hi thu sung zaw un ci’n thuum bawl ahih manin Shan le Kachin te ngak in Zomi tangmi te a om litlet khinta uhi. Hi bang dan thu teng tawh Feb 10 ni nitak lamin thukimna a hampi (draft) ngah ta uhi. Feb 11 ni zingsang lam Gen Aungsan in thusunna nei in, nitaklam ciangin gambup sumzek zia, ukna zekzia dan ding Khamtung tangmi te in dongh uh a, Gen Aungsan le U TinThuht te in dawnkikna nei uhi. Sumzekzia ah Khamtung gamte in Mikangte hun lai aa sangin sumlom tam ngahzaw ding ci’n kamciam kiptak in pia uhi. Tua zawh ciangin thukimna a huampi a laimal pawlkhatte laihna nei uh a, Feb 12, ni thumni (Wednesday) in thukimna suaihkaihna neih dingin khentat uhi.\nNitak Ankuang Umkhopna:\nPanglong Thukimna Suaikai Ta:\nSuaikai (Letmat) Mekna Nei Teng:\n7. Sak Thun Aye (TaMaKham Sawbua)\n8. U Phiu (Tathong Sawbua tangmi)\n11. U CiaPuh (Shan Mipi tangmi)\n12. Sak Yein Pha (Shan Mipi tangmi)\n13. U Thun Myint (Shan Mipi tangmi)\n14. U Khun Saw (Shan Mipi tangmi)\n15. U Khun Thi (Shan Mipi tangmi) (9)\n16. Sama Duwa SinWaNaung (Kachin tangmi)\n17. Duwa Zaw Yit (Kachin tangmi) (10)\n18. U Deng Za Tang (Kachin tangmi)\n23. Pu Thawng Za Khup (Zomi/Chin tangmi)\n24. Pu Kio Mang (Zomi/Chin Tangmi)\nDuwa Zaw Lah pen damlohna hangin letmat tupna ah amin akihel hangin tua ni kihel theilo hi. Khawmpi sungah akihel Zosuan palai Pu Vum Kho Hau pen tualaitak in kumpi nasem ahih manin tua laitak ah letmat tum kha lo hi. Tua zawh kha khat khit ciangin letmat tum kik hi. Hi bangin Khamtung mite le Kawlmite thukimna suaihkaihna thu pen thukim huai hi ci’n British palai Bottomlay in London ah sikkhau sat in zaksakna nei hi.\nPanglong thukimna bang danin Khamtung gamte tanupi ding pen Sak San Thun kiseh pah hi. ahuh ding nih te pen Kachin le Zomi (Chin) te ding ci ahih manin Sama Duwa SinWaNaung le Pu Vum Kho Hau te pen Kachin le Zomi (Chin) councellor council te ah hong kihel pah uhi. Ahi zongin Gen Aungsan kisuam in, U Nu le u Ne Win te hong kahtoh tak uh ciangin Khamtung mite le Kawl mite kikal kamciamsa te tuibua bangin hong mangthang deudeu ziau ta hi.\n(Theihsakna; U LaNan Bauk at Panglong khawmpi tawh kisaite Zolai tawh letkik in ei tawh kisai zaw deuhte kilakhia kik ahi hi. Panglong thukimna suaihkaihna thu 8te pen Tedim post tanute letkhiatna pan phalna om bangin kila hi.)\nLaigelh: Tg Nang Khan Lian\nRef; U Lanan Bauk, ‘Kachin pinee phitpawLapong’


url: = Tinaung Takluem SAWLTAKTE 15\nJerusalem ah Thu Kikupna\n1 Judah ngam pan hongpai mi pawlkhat te in, Moses thukham bang in vunteap na tan bua uh le, ngupna nga thei ngawl tu nu hi, ci in suapui te hil uh hi.\n2 Hite sia Paul le Barnabas te taw thu kisik ngawl na le ki nial na nasia mama nei uh ahikom in, Antioch a om pawlpi te in Paul, Barnabas le mi pawlkhat te sia hi thudokna taw kisai Jerusalem ah sawltak te le upa te kung ah then tu in khensat uh hi.\n3 Pawlpi in lamkal ah amate tha uh a, Phoenicia le Samaria kantan in pai hi, taciang Gentile te i kikhealna thu pualak uh a: suapui te theampo nasiatak in lungdamsak hi.\n4 Amate Jerusalem a thet uh ciang in pawlpi, sawltak te le upa te in muak a, Pathian in amate tungtawn a vawt nate theampo son uh hi.\n5 Ahihang Pharisee te sungpan thu um pawlkhat te in Gentile thu um te sia vunteap tan kul a, Moses thukham zong zui tu in thupiak kul hi, ci uh hi.\n6 Taciang hi thu ngaisun khawm tu in sawltak te le upa te munkhat ah ki kaikhawm uh hi.\n7 Thu tampi a ki nial zawk uh ciang, Peter ding a, amate tung ah, u le nau te awng, Gentile mite in keima kam pan in lungdamna thupha za uh a, a up theina tu in, tuma hiat in Pathian in eite sung pan keima hong teal hi, ci na he uh hi.\n8 Taciang thinsung a he Pathian in tettipang a, eite tung ah hongpiak bang in amate zong Tha Thiangtho pia hi;\n9 Taciang eite le amate kilaklaw ah ki bat ngawlna bangma koi ngawl a, upna tungtawn in amate thinsung te thiangthosak hi.\n10 Tua ahikom, tu in, i pu le pa te le eite in zong i puak zawk ngawl hakkol sia nungzui te ngawng ah koi in banghang Pathian ze-et nu ziam?\n11 Ahihang Topa Jesus Christ i thuthiamna tungtawn in amate ngupna a nga uh bangma in eite zong i nga tu hi, ci in ka um hi, ci hi.\n12 Tua zawkciang in Paul le Barnabas te in Gentile te sung ah Pathian in amate zang in a vawt nalamdang tatuam te a son uh ciang in, mihon pi te in thim khipkhep in ngai uh hi.\n13 Amate thim khipkhep in a om zawk uh ciang in, James in, u le nau te awng, hong ngai tavun:\n14 Ama min atu mi teal tu in Pathian in amasabel in Gentile mite tung ah a pai na thu Simon in hong pualak zo hi.\n15 Taciang hi thu sia kamsang te kammal in zong lungkim uh a,\n16 Hi thu zawkciang in kong paikik tu a, a puksa David i biakbuk sia ka sa kik tu hi; taciang a lal sa sia kasakik tu a, ka dingsak kik tu hi:\n17 Tabang in a tanglai mihing te le Ama min taw a sap Gentile te theampo in Topa zong tu uh hi, ci in hi thu te theampo a vawt Topa in ci hi.\n18 Pathian in leitung piancil pan in a nasep theampo he siat hi, ci ki at zo hi.\n19 Tua ahikom keima i thukhenna sia, Gentile mite sung pan in Pathian sang ah a kihei te nawngkaisak bua tawng:\n20 Ahihang milim taw in a thiangtho ngawl te, paktat mawna, tawlsan in a kithat sa te le thisan te pial tu in lai kong thak zaw hi.\n21 Banghangziam cile Moses i thukham sia nidang pek pan in khua tatuam ah ki hil a, synagogue te sung zong ah sabbath nisim in ki sim tawntung hi, ci hi.\nGentile Thu Um Mite Laithak\n22 Tua zawkciang in amate sung pan in a tealsa te, Judah a kici Barsabas le suapui te sung ah a thupibel Silas te sia, Paul le Barnabas te taw Antioch ah paisak tu in, sawltak te le elder te sia pawlpi buppi in lungkim uh hi:\n23 Taciang hibang in amate in, sawltak te, elder te le suapui te in Antioch, Syria le Cilicia a om Gentile suapui te hong paupui khu hi:\n24 Kote kung pan in mi pawlkhat te note kung ah hongpai uh a, koma thupiak hi ngawl napi, vunteap tan hamtang tu nu hi, ciang thukham zong zui tu nu hi, ci in hong sawl na kammal in note hong nawngkaisak a, na nuntakna uh susia hi, ci thu ka za uh hi:\n25 Munkhat ah thu kisi in omkhawm tek a, ka teal uh mihing te sia ka it mama uh Barnabas le Paul taw note kung ah kong paisak tu uh pha ka sa uh hi.\n26 Amate sia i Topa Jesus Christ min atu in a nuntakna dong a pia ngam te a hi uh hi.\n27 Tua ahikom Judah le Silas te kong paisak uh a, lai kong thak uh bangma in amate in a kam uh taw hongson tu uh hi.\n28 Banghangziam cile note tung ah hi a kisam nate simngawl a lianzaw vanngit kong sot ngawl tu uh sia Tha Thiangtho le kote in pha kasa uh hi;\n29 Tabang in note in milim tung ah na piak uh sa te, thisan, tawlsan in a kingo sa te le paktat mawna te pial vun: tabang te pan in noma le noma na ki keamcing uh le, a pha vawt na hi uh hi. Na damtek tavun, ci in laithak at uh hi.\n30 Tua ahikom amate a paisak uh ciang in Antioch theng uh a: mihon te munkhat ah a ki kaikhop zawk uh ciang in, laithak sia pia uh hi:\n31 Tua laithak a sim zawk uh ciang in, henepna thu ahikom in lungdam mama uh hi.\n32 Taciang Judah le Silas te zong kamsang te ahi uh bangma in, suapui te thu tampi taw hanthawn uh a, kipsak uh hi.\n33 Tua mun ah tawlkhat sung a om zawk uh ciang in, suapui te kung pan sawltak te kung ah a thimtham in pai uh hi.\n34 Ahihang Silas sia tua mun ah om nuam lai hi.\n35 Paul le Barnabas sia Antioch ah omsuak a, midang tampi te taw Topa thuhil in tangko uh hi.\nPaul le Barnabas Kikhen\n36 Tawlkhat sung zawkciang in, Paul in Barnabas kung ah, Topa thu ka hil na uh mun khua tatuam ah suapui te ve tu in paikik tawng, bangbang in om ziam, ci en tawng, ci hi.\n37 Taciang Barnabas in Mark a kici John sia amate taw tonpui tu in ngaisun hi.\n38 Ahihang Paul in Pamphylia pan in amate taw kikhen a, nasep na mun ah a pai ngawl hu in, amate taw tonpui tu pha ngawl hi, ci ngaisun hi.\n39 Tua thu Paul le Barnabas nasiatak in ki nial uh a, khat le khat kikhen uh hi: taciang Barnabas in Mark tonpui a, Cyprus sang ah tembaw taw pai hi;\n40 Taciang Paul in Silas teal a, suapui te i Pathian thuthiamna sung ah apna taw in pai uh hi.\n41 Taciang Syria le Cilicia ngamsung theampo ah pai kakoai uh a, pawlpi te kipsak uh hi.


url: =I ngeina hoihte kemcing ni ~ GS Pau :: ZOMI DAILY\nposted on 20 April 2020 at 1:17 pm Lomkholna: Article, GSPau\nThukhupna – Zomite in ngeina hoih leh ngeina kician kinei a, i ngeina in i minam a man’than’ loh nadingin na keem gige hi. Zongeina ah bangkua sung panmun gualhna bang hoih mahmah hi. Dah ni, nop ni ciangin kuama’ sawlsawl kul tuan nawn lo-in, eima’ panmun ciat kila pah diamdiam hi. Tua ahih manin dawi biakna tawh a kizom i ngeina hoihlote nusia-in, i ngeina hoihte lim takin i kep ding kisam hi.\nZo ngeina ah bangkua cih kinei hi. Thalloh a ci zong om hi. Bangkuate in nopna, dahna ah vangik hong puakpih uh hi. Mokhakna ah moman a kigen ciangin innteek in manpi sang uh a, bangkuate in mankang a cih pen sang uh hi. Hih pen a zenzenin innteekte in damloh man leh neih le lam kicin’loh manin mo khak zawhlohna khat a neih uh leh bangkuate in a bei teng sikh-in mo kha ngiat uh hi.\nBangkua dingin beh lam pan sanggam pasalte bek mah kiman thei hi. Bangzah takin i ki-it phial ta zongin nu ki-unau pih khawngte bangkua dingin kiman thei sam lo hi. Bangkuate in dahna nopna ah amau’ panmun tawh kizui-in zulaak leh vaidin’na tuamtuam nei uh hi. Amau’ panmun tawh kizui-in satanh zong sang uh hi. Nopna mun ah bangkuate in sa-liang sang uh hi.\nBiakna a kihahkat sak pawlkhat in a bangkua dingin amau tawh si le sa lam ah kinaina a om kilkel lo Pastor khatpeuh, a pawlpi upate khatpeuh man mawkmawk thei uh hi. Hih pen i omna pawlpi hong kibang nawn kei leh hong buaihuai mahmah hi. Pawlkhat leuleu in bangkua dingin hau a sak uh khatpeuh, a maitang zahtak uh khatpeuh man mawkmawk thei uh hi. Hih mite in hong vaan zo kha mah ding uh hi. Ahi zongin si le sa kizopna om lo ahih manin hong thuklut thei tuanlo ding uh hi. Tua ahih manin bangkua ding pen a pil kei a, a zawng phial zongin, a kilawmte mah, ahi dingte mah mat ding hoih hi.\nZo ngeina sungah thusa kinei hi. Thusa pen sanggam thusa leh veeng thusa ci-in nih kinei hamtang hi. Nih sangin a tamzaw a nei zong ki-om hi. Sanggam thusa pen innteek behte sung pan hi a, veeng thusa leuleu pen i veengte sung pan i deih khatpeuh kiman hi. Thusate in innteekte tawh kisai vaite khempeuh innteekte’ taangin vaihawm sak uh hi. Khoh dingte kho uh hi. Zulaakte lai tawh khumin ciamteh uh hi. Mun khatkhat ah niangtui pen tanute in hawm uh a, mun khatkhat ah thusate in hawm thei uh hi.\nMi pawlkhat in thusa cih bang zanglo lel uh a, tei a sak pian uh mi khat leh nih peuh thusa danin zang ziau thei uh hi. Hih mite pen vaihawm khawng zong kiva kha thei mah ding a, ei’ bangkua vai teng zong hong vaan zo kha mah ding uh hi. Ahi zongin u leh nau, veeng leh paam tawh kizopna hong kitat thei kha ding hi.\nUlian pawlkhat leh Pastor pawlkhat pen a pute’ inn sung leh a sunghte’ inn sungah tanu seemin gamtang nuamlo thei mawk uh hi. Tanu sep pen pil leh liat tawh kisai lo a, i panmun tawh kisai zaw hi. “Kam Hau ukpipa Pu Hau Cin Khup nangawn a sunghte inn ah tanu seem hi,” kici buang hi.\nTanute sung panin tanupi om a, tuate pen “Haitawipi” kici hi. Haitawipite in nasep khempeuh tavuan la-in makaih uh hi. Tanute in dahna nopna ah amau’ panmun tawh kizui-in zulaak nei ciat uh a, amau’ panmun tawh kizui-in satanh zong sang ciat uh hi. Haitawipite pen dahna mun ah a gim a tawlpen ahihna uh tawh kizui-in a satanh uh lianpen pah hi.\nMi pawlkhat in a tanute uh kizen sa zo lo-in, hawmthawh gawp uh ahih manin inn-ah hih khatpeuh a neih uh ciangin tanute zang lo uh a, anhuan siam, meh huan siamte sum tawh cial ziau uh hi. Kumpi lam ulian pawlkhat in amau’ khut nuai mite, biakna makai pawlkhat in pawlpi khangnote khawng tanu-in zang ziau thei uh hi. Hih dan tawh vai lem pak thei kha mah ding a, anlim mehlim zong kine thei kha mah ding hi. Ahi zongin hih dan pen sawt kikhom lo ding hi.\nI tanute pen a kiguai, nitha a kipia hilo uh a, u leh nau itna tawh na hong seem uh ahih manin hawmthawh kha kei ni. Phunsan kha kei ni. Amau’ thadah nading kamte pau kha kei ni. Amau’ lungdam nading leh thalawp nading kamte bek mah pau ni.\nLeitung ah mintap nei pen Tedim-Zomite khawng bek mah kihi kha thei ding hi. Mikaangte in innkuan min (Family name) cih khat nei uh a, ahi zongin mintap cih bang neilo uh hi. I Zomipih dangte in zong mintap nei khollo zaw uh a, mual min peuh, khua min peuh tap uh hi. Amau’ sa mat peuh a tapsak zong om thei hi.\nZomite in mintap i piak ciangin ut peuh kimawk piak thei samlo a, paizia khat mah kizui hi. A ngah ding-a kilawmte bek mah kipia hi. A masa-in pasal’ nu leh pa in ngah masa uh hi. Tua zom ah zi’ nu leh pate in ngah leuleu uh hi. Tua zomah hong pian’ lai leh bangkuate, haitawite, pute cih bangin a banbanin kipia hi. Tua ahih manin min zui-in khang kisim thei hi. Min in mintapte’ pian’zia leh nuntakzia zong hong lak hi. Ka theih ngeiloh khangno khat in a min, a beh leh a khua hong gen peuh leh kua’ mintap, cih ka gen ziau thei a, tua pen a tamzaw na maan takpi hi. Hih pen ngeina hoih khat hi a, kepcing huai mahmah hi.\nMintap pen deih mawkmawk ding hilo hi. Hong kipia tah, ci-in san’ pahpah ding zong hilo hi. Mintap hong kipiak khak zenzen leh hih pen kei’ ngah dingin a kilawmna mun mah hiam, cih lungngai masa phot ni. Ngah dingin a kilawmna mun ahih leh sang ni. Ngah ding a kilawmna mun ahih kei leh sang kei ni.\n5. Zin kitun’na\nZomite in khual i zin ciangin utna peuh ah zin kitung mawk lo a, sihna, man’na khatpeuh i neih khak leh i luang hong phaam ding i sanggam pasalte kiang mahah zin kitung se hi. Amau zong hong zin uh teh ei’ kiang mahah zin hong tung uh hi. Hih in tanau sung ki-itna leh kizopna kipsak tuam hi. I sanggam taktak a om kei leh meeltheih tanaute kiang, khuapihte kiang, sangkahpihte kiang, lawm leh gual kiang cih bangin zin kitung pan hi. Hih pen ngeina hoih khat hi a, kepcing ding hoih hi.\nA beisa hun khat lai-in Yangon khuapi sungah Zomi a teeng kitawm lai hi. Tua ahih manin zin hau thei mahmah uh a, amau innkuan guak in an ne ngeilo uh hi. Zinte vanleeng tual ah, meileeng station ah, Cargate ah va dawn uh hi. Zinte ni tampipi sung taam uh a, a taam sung teng an vak uh hi. Zato kahpih uh a, sumbei teng sikh lai uh hi. Nasep maban kipelh liangin zum kahpih lai uh hi. Meeltheih sangnaupang ompih nei lai uh a, tuate’ sangsum ding zong piaksak lai uh hi. Zin leh leeng hauhna hangin tate in limtakin lai a sim theilo zong om hi. Lungdamna a phawk pawlkhat a om mah bangin a phawk nawnlo zong pawlkhat mah ki-om veve mawk hi.\nTuhun ciangin zintunbuk (Hotel) vive ah zin kitung ziau hi. Hih pen sum kipia ahih manin kisuan’ cih bang om lo a, innteekte aa-na cih bang zong om lo hi. Tedim ah zong kuamah kibuaisak nuamlo ciat ahih manin zintunbuk (Hotel) vive ah zin kitung zaw ta hi. Zindo siam leh zintun’ siam kitam lo a, zintun’na innteekte in zong hong cimtaak thei uh ahih manin hih in lemna ciang khat nei bilbel hi. Ahi zongin hih in tanaute tawh ki-itna peengsak hi. Tua ahih manin a nuam a, a nuam kei zongin tanaute kiang mah ah zin tung tangtang ding hoih hi.\nHih a tung-a i gensa om bangin ngeina in minam a man’than’ loh nadingin keem ahih manin i ngeina lim takin keem ni. Tua hi peuh leh Zomite mangthang ngeilo ding a, leitung bei dongin ki-om paisuak ding hi. GS Pau\nPrevious: Lungsim Cidamna (Mental Health) ~ Laitai\nNext: US ah abeisa naikal 24 sungin COVID-19 hangin mi 4591 sihbeh


url: =Aw Khum Naupangno - Zomi Adventist Innkuan\nAw Khum Naupangno\n? Aw Khum Naupangno ?\nAwkhum tak tawh pau hiathiat na in tua mi lungsim puakzia leh a thupitna, a lungduaina hong lak hi. Kamsia a paute milak ah a gualtungtuang tawh a ki bat pak hangin lungsim tawng pan ki neumuh lel hi. Omdaan siamin ngeina hoih tawh kamkhum a zang thei mite mikim in it zaw aa nasepna khat peuhpeuh ah zong gualzawhna ngah zaw hi. Midang khat peuhpeuh tungah huhna ki sap hun in zong awkhum ten ngah baih zaw cih ih theihsa hi.\nNu leh Pa piak sum leh paai te pen beipah thei napi tatdaan siamna leh kamkhum zat theihna pen a bei theilo Nu leh Pa hong piak Go leh Gam ahi hi.\nNaungek in Nu gilsungah a omlai pek in a Nu kampaute zathei hi.\nKum (1) naupang in mi kampau a zak khempeuh ciamteh hi.\nKum (1) a cin kuan in kampau khiat ding hanciam ta a, kum 2-3 ciang kammal tomnono pau ta hi.\nKum khat leh lang a phak ciangin nuamna, dahna, hehna cih bang ngaihsutna te nei theita hi.\nKum3-10 kikal naupangte-in a zak khempeuh kammalte a paukhiat nop phadeuh hun ahi hi.\nKitot kiseel daan, ki ko daan, ki hamsiat daan, ki huatna kammal te a zakloh pi naupang ten a pauna ding uh thu omlo hi. Tua bang kammal hoihlote innkuanpihte in ahih theih zah tawp in kidophuai mahmah hi.\nNu leh Pa, innkuan pihte-in kammal hoihlo azang kei zong un kiim leh pam, a sangkahna pan un a zakte daan lianlian in hong paukhia thei uh hi.\nInn sungah tua bang hong paukhiat masak laitak nuihsan in paktat bawlna, ciamnuih bawlna in tua naupang kammal hoihlo a pau tektek nadingin thapia thei hi. Tua bang kammal zat a hoihlohna hilh in a zat kik loh nading limtak gen kul hi.\nSee also Adventist theologians approve statement on Biblical eschatology :: Adventist News Network\nNaupang khat in a heh mahmah ciangin kammal hoihlo khat a zat leh tua kammal a zat kikkik nading in a heh theihtheih nading bawlkha peuhmah kei in. Ki sek thei hi.\n❤ Bil neu keukeu ten a zakhuailoh kammal siate kamgol pi pan gingkhia sak kha kei in.❤\nHau Lun Lametna\nRef. NNMS (Child Health Myanmar)\n#Photo credits to Hau Lun\nDEBATE EVOLUTION VS. CREATIONISM IN ADVENTISM\nTags: Hau Lun\nPrev post Pawlpi Sungah Kisinna\nNext post Aloe Vera Hoihna


url: =The wells of Yeshua ~ Dim Lun Zam :: ZOMI DAILY\nposted on 6 February 2018 at 10:53 am Lomkholna: Biakna, Dimlunzam, News\nSiapa in sang huang sung khat a om suang hiam khawng tawh a ki bawl tuikhuk kiang khat ah ong pai pih hi. Tua suang te pen a kim a sehnel te tawh a ci kibang pian dingin aza ki zut hi. Tui khuk lang khat tung tuak ah ka tut khit uh ciangin thu hilh ong ki pan hi.\n“SUKKOT a ki ci Buukpawi ( the feast of tabernacle) hun sungin a thupi mah mah ngeina khat ki zang hi, tua in ” Tuikhuk sung pan tui khai” ( the drawing of wather ceremony) hun khat ahihi. Siampi pa makai in amite kigual ngiitngeet sa in Siloam bualpi lam zuan uh hi. Siampi pa in kham tawh ki bawl phelkhai khat tawh in tui akhai khit ciangin, mualtung a ki lam biakinn lam zuan in a tui ki paipih to hi. Isaiah lai siangtho sung a,”nongte in lungdam tak in GUPKHIATNA TUIKHUKTe pan in tui na tawi/ ngah ding uh hi” kammal ki sim laitak tua tui pen siampi pa in biakna tau ah ong bua suk hi.”\nSiapa in phelkhai khat la in tui khuk sung ah a khiat suk kawm in, ” Hih nisuah na lam gamlai zang a teng te ading phadiak pen tui om kei leh a hi thei vet lo mun ahih mah bangin, buuk pawi a ki bawl sung anisim in hih tui khai hun khat pello in bawl loh aphamawh hi” cih kawmkawm in aphelkhai dim tui ong khaito hi. ” Messiah in agen thu khat,’ adangtakmi na om uh leh….’\n‘Za ngei mah ingh ei’\n“Thu um mi atam zaw in zangei napi uh bang tawh ki sai a agen hiam cih tel lo uh hi”\n“Sia aw, bang tawh ki zom a agen hi mah a leh?”\n“Buukpawi hun sungin hih tuikhai hun pen athupi mah mah pen hi in, biakna tau tung tui abuah uh teh a kisim Lai siangtho, Isaiah sung a pen ….. GUPKHIATNA TUIKHUKTE ( the wells of salvation) cih bangin mang kam in ki at pen Hebrews te pau in GUPKHIATNA mun ah YESHUA ki ci hi, tuapen Zeisu acihna hi ven.”\n“Tua ahih leh Zeisu a kici tuikhukte( tuite) sung pan in tui tawi/ la ding ” aci dan ahi ve maw.”\n“Zeisu in pawi hun sungin, dingto a, adangtakmi in ka kiangah ong pai ta uh hen, lai siangtho sungah a gen sa mah bangin, nuntakna tui ong khai un la kei ong umte sungpan in nuntakna ciktui lua pen tawntung nuntak na dongah ong let khia ding hi ci.”\n“nuntakna tui pen Zeisu kiang pan bek ah ki ngah thei maw?”\n“Tua tui pen ciangtan om lo a ong kipia ding Kha Siangtho agen na ahi zen ve. Yeshua kiang/ sungpan bek in Kha Siang tho ki ngah thei hi. Tui pen i nuntak na ding a hih mah bangin Pasian sungah inuntak thei nadingin Kha Siangtho lo tawh ahi theilo hi. Tua Zeisu tuikhuk sung pan in i deih zahzah ki ngah thei cihna ahi a nisim i nuntak nading nisim mah in i ngah den ding thupi hi.”\nThe mission: Tuni in, Yeshua tui khuk ah ong pai in la, lungdam takin guntui bang a aluang a hi nuntakna Pasian Kha Siangtho,tui tawi bangin ong tawi ta in.\nIsaiah 12:1_3; John 7: 37_39, The mysteries of the book, Day 55, Dim Lun Zam\nPrevious: Vondeih Kep Ding – 129 (Dimno’ Pa)\nNext: Spain gamsung ah vuuk limkiatlua in vanleng 70 val ki Cancel


url: =American Khangno Khat ii Tetti Panna | Siyin Chin Baptist Church\nAmerican Khangno Khat ii Tetti Panna\nKa pa le ka nu hong kha-khaam kawm panma, kum 18 ka cin ni ciang, ka topsa sum tawm le ka zak tawm tu vanh pawl khat, ka Volkswagen mortor no tungah heang in ka pusuak hi. Keima le keima nungta tong ci in ka pa ka nu inn pan ka pusuak aa, California sang ka zuan hi. Needles khua pan ka pusua zawk bek, ka tawlngahna ah mihing pha-ngawl khat taw ka kimu aa, thau hong ngat in ka mortor le ka neisa theampo hong laaksak hi. Highway patrol (Police) te tung ka khiak le, tubangte kinga kik vazeang ngawl, mat tu haksa thei peuma hong ci zeio bek dom ngawl, highway lampi tungah ngual mortor zui nop hu, khut lap in kitawlnga sak thei ngawl hi. Hong kimu le hong kiman tu hi ci lalai tana, truck motor te tawlngahna dong lam seao in truck mortor hawl khat na Los Angles dong hong zui sak hi. Ka zak tawm tu $ 20 hong pia hi.\nWill Rogers kicina mun, tuipi hui beach dong keima nguak lam ka seou hi. Will Rogers beach sia, nitaak khuamial hun hoi ka sa mama aa, nuam ka sa mama hi. Khua ziin dong beach ah ka tou aa, bang vawt leang phatu ziam ci ka ngaisun hi. Khua ziin ciang ka nei susun $ 20 pan tawm zangh in lam hui sai no khatah neak thei khat ka lei hi. Tua zawk ciang park khat sungah tua zan ka lum hi.\nA zing ciang kipan ka nuntakna sia haksa mama hi. Kibual ngawl kahikom, ka cii hong niin mama aa, ka ngilkial ahikom, ka heak ngei ngawl mihingte tung pan ka an neak tu sum ka nget ngawl phamaw hi. Tha 2 bang kasik na mun theampo ah zan kalum kakoai hi. An sai le, ante thing-nga zuakna sai ci theampo ii niin vawkna munte ah, an lui, thing-nga pha ngawl a vawk sa te po zong vathuam in ka nungta hi. Ka pate thu ka zasak buale, a thin nuam ngawl tu ahiciang, ni khat ka sum nei susun tawm cilik sung pan $ 1 taw postcard ka lei aa, senpi khi hi, nasep thak khat nga khi hi ci in postcard tung ka at zawk ciang ka thak hi. Ka hibang tatak ka son tu sia, ka mai zum naap ahikom, ka theam hi.\nVawt tu sep tu dang peuma ka he bua aa, Santa Monica lam kiim teng ah kilele in, kamu theampo tungah khut daw in sum ka ngengen hi. Ni khat numei khat in $ 1 hong piak ka bongbi ip sung manlaang tatak ka koi zawk ciang, a hui ah hong ton khawm pasalpa tungah khut kadaw le, ka thin ka lung tamtham tu za dong in ka cimaw hi. Banghangziam cile tua pasalpa sia ka pa na hi thong hial hi. Ka muk ka kam pan bangma ka pau thei nawn bua hi. Ahihang ka pa in hong tel nawn bua aa sum neen pawl khat hong pia hi. An phatak ka neak ngawl zawk ngei zo ahikom, ka ngawmcip aa, ka samte niin in sau thilthul, ka cii zong niin bek dom ngawl ka mukmul le khamul zong sau thiapthuap thong tana ka pa nga-ngawn in hong tel nawn ngawl thong hi.\nNgaisun ngawl pipi ma, Pa awng, pa awng, keima khi ve, Scotty khi ve, ci in ka paupui hi. Ka pa in ka aw hong zaak ciang, phatatak hong en aa, ka pata kikoai thinthun in ka kap khawm uh hi. Ka cii niin in namsia mama hikaleang, ka pa in hong koai tinten aa, a kap vazuk hi. Atom in son to leang, tua nitak hotel khat ah ka kisil sitset zawk ciang vanleang letmat lei in ka pata ka cia uh hi. Ka pa in ka post card thaak a nga ciang keima hong vil tu in hong pai suk ci in a zawk ciang hong son kik hi.\nKa no lai Lai Thiangtho sung tapa taimangpa thu ka sim ciang, dik ka sa bua hi. Thupi ka sa ngei bua hi. Kei sia tabang ngina ngawl in pa le nu inn pan taithaap ngawl tu ci in ka ngaisun ngei hi. Ahihang tapa taimangpa inn cia kik bang in kei zong ka pa ka nu inn ah ka theng kik hi.\nKum te hong bo aa, ka pa le nu zong a nungta nawn bua hi. Ahihang kei le ka innkuanpui te sia ka pa le ka nu inn sungah tudong ka teang lai uh hi. Ka pa le ka nu hong ompui nawn ngawl papeet ciang ka phawk kik thu khat a om hi. Los Angeles khua sung ka pa tung khutdaw in sum ka nget lai, dollar khatpo nii po hi thong nginge. Tua ni ka pa tung pan ka nget sia tawm mama thupi ngawl het nginge hi, banghang ziam cile ka pa ahi hunlam ka heak pak ngawl hang hi. Mihing te in TOPA Pathian sia hong it ih pa, naa theampo hong pia zo ih pa ahihunlam ih tel tatak bua hi, tua ahikom Pathian tung pan a thupi ngawl ahi lalelpo ih ngen thei bul hi. Pathian na ei a tate hong it lalawm ahikom, khat bek a nei a tapa ngangawn haza ngawl in hong pia zo hi ngawl ziam? Pathian itna bangzata in lian aa, lamdang ziam?\nPathin in hong langpan ngawl het tu hi. Ama in a Tapa takpi khoaikhe ngawlin, ei atu in hong pia hi! A Tapa ngangawn hong pia ahile na theampo a thongin hong pia ngawl tu ziam?\n(Romete 8 32).\nThawngno (February 10, 2015)\nThis post first appeared in the Siyin Bible\n« Pathian Tapa Nuntakna\n2016 Pastor Report »


url: =Tapa taimang tangthu :: ZOMI DAILY\nTapa taimang tangthu\nposted on 24 July 2015 at 9:55 am Lomkholna: Article, ZomiQuavadis\nTapa taimangpa tangthu enkik pak zal dih ni. A pa in a tapa it lua ahihman in a nopsak ding kham lo hi. Pa aw kei luah ding na gamh hong khen in acih lai takin apa in hunsa nai lo phial mah taleh pia veve hi. A tapa taimang dinga kithawi zong thei kha ding hi, ahizong in kham lo hi.\nNikhat ni ciangin aneih khempeuh hong bei ta hi. Aneih eu-au laitak a amah tawh ankuang um khawm, atui aha a dawn khoppihte in phawk kha nawn lo uh hi. Aneih eu-au laitak lungleng khuangai in om leh ahehnem nuam lawm leh gual amai ah kigual in kiciang keei uh hi. A khitui a nulsak nuam mi kituh liang uh hi. SMS bang sim zawh loh zawzen in ngah den hi. Online bang tu leh amah tawh a kichat nuam tam lua hi. Ho ngaih zawh ding hi lo hi. A innsapna bangah lengla kitatsat lo in alut leh a pusuak ki phamat den mai hi. Ahizongin tun aneih khempeuh hong bei ciangin khuasung ui vakvaite naleng inzong pelh hialhial ta uh hi. Saguh keugaw khin khat zong bang zo nawn lo cihna hizen hi.\nSum thalawh nading naleng hong mulah ta mawk hi. A zonsak ding lawm leh gual gen loh Agents te naleng in zong hih tapa taimangpa ading hun pia zo lo uh hi. Amah leh amah hong kipei bengbuang a, kamphatna tawh vokcin nasep hong ngah thei bilbel hi. Tuazong anpiak loh, innpiak loh hi sawnsawn lai hi. Vokte nek dinga kikoih ankhing leh meh uihte naleng cilvalh liangin hong duhgawh ta liang hi. Tua dinmun atun ciangin hong khanglo zo pan hi. Ama lam pang ding kuamah a om nawn loh lam hong tel ciangin atawp khakna ah “Inn ngai ingh” cih laa hong sa thei pan hi. Innlam zuan in ciahkik hi. A zom simto lehang ” A tapa hong ciah a galmuh phetin a pa in delh phei pah in angpom a, nam hi” cidan pian in kigelh hi. Bang gim tak anam diam theih pih keng, ahizong in apa in phamawhsa zo lo hi. Itna maan, Itna taktak cihpen hih sungpan kitel mahmah sa ingh.\nJoel Osteen in hibang in tangthu khat na gelh hi. ” Ka pu in hoih asak mahmah car khat hong pia hi. Tua car pen siang gen in car ka muh ngei khempeuh lakah a hoih lo pen ahihi. Ahizong in ka pu in deihsak taka hong piak ahihman in lungdam takin ka sang a, college ka pai ciangin ka tonpih den hi. Ka lawmpa khat inzong car hoih mahmah khat lei hi. Amah tawh kithukimna khat ka bawl uh a, tuapen ka nih un ka car tawh kaalkhat sung sangkah dingin, amai kaal ciangin ama car zang leuleu dingin tuabang kilaih den ding cih thu ahihi. Khanih sung bang tuabangin ka kipua den uh hi. A sawtna ciangin ka lawmpa in ama car hoih loh paulam in kei car bek ka zang uh hi. Kha khat sung khit ciangin hibangin ka lawmpa hamsatna telsiam in puaden mawk leng aman ama car puahpha ngei lo ding cih thu ka mukhia hi. Tuani a kipan hong sap sialin ” Sorry” ka cihsan pahpah hi. Hih hangin ka lawmpa pen kei tungah heh lua hi. Mikim tungah miginalo ciin hong gensia hi. Ken bel phamawh ka sa kei lel hi. Ken lah ka lawmpa pua nuam nawn lo ka hihman in asawt lo in aman ama car puahpha hi. Car hoih neih lawh pah hi. ” ci hi.\nGennop bulpi pen hih hizaw hi. Na lawmte leh akuama peuh Itna taktak leh khualna taktak na neih leh hih tangthu tegel na tel kul masa hi. Tapa taimangpa pa in a tapa it hi. It ing ciin ukcip den mawk leh a tapa in siat lawh zaw thei ding hi. It ingh ciin innsungah khumcip den mawk leh apa innsungah a om den hangin apa kiangah lungsim thak tawh hong kilehkik ngei lo ding hi. Joel Osteen inzong a lawmpa it hi. It ingh ciin huhden mawk leh a lawmpa in ama car puahpha in bawlhoih ngei lo ding hi. Joel Osteen lungsim sunga om Itna hangin a lawmpa in amah pen sila bangin bawl hilhial thei mawk hi.\nTheih dinga kilawm te:\n– Na nuntak sung kuamah ki uk sak kei in.\n– Na it na ngaihte ukcip sawm kei zaw inla, suakta takin om sak in. Na lawm ding ngiat a Pasian hong sehsaksa ahileh ahun lap in nang kiangah hong kilehkik lel ding hi. Hong kilehkik kei leh nang lawm ding cihna hi lo pah hi.\n– Lawm tampi nei a sila na suah sangin lawm tawmcik bek tawh suakta taka na om ding thupi zaw hi.\n– Mihingte pen eilam hong pang ding leh ei hong huh zo den ding kuamah a om nawn loh ciang bekin a ki puahpha zo pan ki tamzaw hi.\n– It napi Itna lahkhiat dan siam lohna hangin mi a tamzaw in siat lawh thei uh hi.\nA telsiam dingin Topa’n mikim thupha hong pia ta hen.\nPrevious: A cihnopna kilamdang kammal “Kideidanna” le “Kilamdanna” thu\nNext: Alamdang nate mu napi lamdang asalo mite\nManglai leh Zomite\nMalaysia gamsung ah palik azalianpenpen IGP Khalid nasep khawltading\nPil sinna tawh kisai Kal (4)


url: =Makai Suakthei Mite. Agelh - Lian Muan Kim - Laibu Saal\nHome > Thuluui/Articles > Makai Suakthei Mite. Agelh - Lian Muan Kim\nMakai Suakthei Mite. Agelh - Lian Muan Kim\nMakai Suakthei Mite\nTanglai leitung makaite en le hang galhang galhatte, mipil misiamte, mi cithei mi nuamsate leh kumpinamte khawng ahi uh hi. Mizawngte' a ding, ngabengte' a ding leh mawhnei siahdongte' a dingin makai suahtheih na ding peuhmah lampi om lo hi.\nTua kawmkal pan Pasian in makai dingin a lau theia, zuau a khem thei Abraham na teel hi (Pian 12:13; 20:2). Ama mite' makai dingin thugen siamhetlo-a amah le amah a kimuang hetlo Mawsi na teel hi (Pai 4:10). Mawsi in ahehna hangin khat veivei seploh dingpi' teng peuh semthei sawnsawn hi (Pai 2:11-12; Gam 20:11-12). A tha khek dingin mite'n suang tawh a denlup sawm uh ahi Joshua na teel hi (Thuhilhkikna 31:1-8). Midiante tunga galzawhna dialkhai dingin a meidawi simtham ahi Gideon na teel hi (Thukhente 6:11ff). Siampi Eli zalaih dingin mi mawkmawk khat ahi Samuel na teel hi (Samuel masa 3). A thahat, a tunsang mahmah Sawlu zalaih dingin tuucing Davuih na teel hi (Samuel masa 16:1-13). Davuih zong mi' zi tawh a mawh lo hilo-a, mi that lo zong hi hetlo hi (Samuel nihna 11). Kamsang Elijah zong kamsang minthang khat ahih hangin meidawi hun nei-a lungkiagawp thei lai hi (Kumpite masa 19:3-10). A zalaih dingin Pasian in talkolh lokho Elisha na teel hi (Kumpite masa 19:19-21). Isaiah zong mawhnei, kamnin ahih hangin Pasian in na sam veve hi (Isaiah 6:5). Pasian in makai dingin Ama deih teng tel-a, a telte cingtaaksakin kisam a sakteng a hunhunin guan hi.\nZeisu Khazih leitungah a vak lai-in makai ding mi a teel ciangin a pil a siam Rabbi-te, laitei Scribe-te, Zadducee-te ahi zongin mihau minthangte, mite' muan le suante, kimawlsiamte, biakna makai siampite leh thukhamhilh sia Pharisee-te nateel masa hetlo hi. Banghang hiam cih leh tua mite pen Pasian' muhna ah muat mangkhin uh hi. Adoniram Judson in: Beelkhai sunga tui uih i sunbeh sangin beelkhai hawm dim leng hoihzaw, a cih pen i phawk pah lian thei hi.\nTua ahih manin Zeisu in mite' phawkkhakloh mite' theihkhakloh teng peuh, mi' nawlkhin pampaih teng peuh, ngabeng khawngte peuh leh mithupi hetlo teng peuh nateel sese hi. Tuate a tamzaw pen Galilee mite hi lailai uh hi. Tua hun lai-in Galilee mite pen mi nunniam, mi mawl, mi tawta phadiak leh pilna neilo-a a ciaptehte uh ahi hi. A tupna pen leitung lumlet ding, cih hi-a tuabanga a lumlet na dingin mi gina lo tawh a kibang thingtheng pawlkhat na teel sese hi. Beelkhai sunga Tui uih i sunbeh sangin Beelkhai hawm dim leng Hoih zaw. - Adoniram Judson 29 Upmawh huai hetlo na pi, tua a teelteng in leitung lumlet takpi uh hi (Nasemte 17:6). Na lianpi a sep na dingin mi mawkmawk pawlkhat teel hi. Banghang hiam cih leh amaute kiniamkhiat uha, ngaihsutna hoihlo tuamtuam te'n zong tua hunlai-a makai dangte' nit bangin ninsak nailo hi.\nZeisu in: Vangtung gamah a lianpen ahi nuam peuhmah in mi' ading nasep sin phot hen. Note lakah a masa pen a ut peuhmah in na sila uh hi ta hen … mi hing Tapa in mite nasemsak ding hilo-a, mite' na a sepsak ding leh mi tampite' a dingin nuntakna pia dinga hong pai ahi hi, ci hi. A cih mah bangin Zeisu in mite' a dingin a nuntakna pai takpi-a Pasian mai leh mite' maiah kiniamkhiat takpi hi. Tua bang mahin mi kiniamkhiatte le mi mawkmawkte piangthak makai suaksak nuam hi. Mi mawkmawkte tung pan Pasian minthan na dingin na a sep theih lam kilangsak nuam zaw hi. Mihingte thanemna ah Ama thahatna cingtak in kilang hi (Kawlentu nihna 12:9). Tua ahih manin mipite in hi Zeisu teel nungzui makaite a-et uh ciangin Pasian vangliatna muthei zaw uh hi. A nidanga mi mawkmawkte amuh kik uh ciangin leitung lumlette ahih lam uh, a phawk uh hi.\nThagumhat hang hilo, vangliatna hang zong hilo, Khatha bek tawh ma a kitut lam kitelthei semsem hi. Zeisu in tuni ciang dong mi mawkmawkte mah makai hoihte suaksak nuam lai hi. Mipil misiam tampi, mi thahat tampi kisam lo hi. Mipilte a maizumsak na dingin leitunga a haihuai nate na teel hi. A thahatte' a maizum sak nading in a hatlo nate na zang hi. Leitunga a kinawlkhin leh a kizahpih nate na teel hi … Pasian mai ah kuamah a kisaktheih loh nading ahi hi (Kawlentu masa 1:26-29). Tuni-a mipil minthang, laigelh kiva-a minthang, mihau minthang, kimawlsiama minthangte leh thugensiam, kampausiama Mi mawkmawkte tungpan Pasian in Ama minthan na ding Na a septheih lam Kilangsak nuam hi. 30 minthangte en le hang Pasian in Ama tuute makai dinga a teelte hi khollo hi. Tuate teel nuam le zong teel thei lua mahmah ta leh tuate teel masa lo-in mi mawkmawkte hong teel zaw sese hi.\nFrancis in vangtung lam ento-in khukdin suka thudong pa lamah kiheiphei in: Nang thei nuam maw, ka hicih theihna hang pen Sangpen pa'n hong hicisak nuam ahih man hi. Pasian in mi hoih mi sia encik hi. A mit siangtho in mawhneite lakah kei sanga mawh zaw leh a gina lo zaw mu lo ahih manin a lamdang Ama ngimnate a tangtun nading in kei hongteel hi. Pasian in kei sanga man neilo zaw mi mu lo ahih manin mipil misaim-te' mai zum na dinga kei hong teel hi, ci-in dawngkik hi.\nTua ahih manin Pasian in Ama mai-ah a kiniamkhiatte leh lungsim siangthote pen makai suaksak nuam hi, cih i thei hi. Tua ban-ah, makaihna pen Khasiangtho letsong nam khat mah ahih manin lungsim siangtho, lungsim kiniamkhiatte in Zeisu a sankhit uh ciangin hih letsong ngah thei uh hi. Hih letsong a ngah khempeuh in Khasiangtho makaihna nungzui-in punsak ding kisam hi. Kiniamkhiatna tawh Ama nasem dinga Kipante Pasian in Thupi sa hi. 31 Tua banga punsakna ah hih a nuai-a Sanders' gelhteng tawh kisittel ding thupi hi.\nØ Zongsatna hoihlo khatpeuh na phiat zo hiam. Midangte makaih na dingin nang le nang na kimakaih masak kul hi.\nØ Nate na deih bangin hong pianloh ciangin na kikemcing zo hiam. A kikemcing zolote kizahtaak lo-in thupi kisalo hi. Kitot kiselna peuh a om ciangin daitaka om theih ding zong kisam hi.\nØ Nang le nangin ngaihsutna na nei tawm thei hiam. Na khat peuhpeuh na khensat nading pen nangmah in na ngaihsut kul hi. Midangte'n na lungsim hong khel ding pen nang' ngak ding hilo hi.\nØ Hong kigensiat ciangin na thuaksiam hiam. Na phattuam pih hiam. A kiniamkhiat mi in gensiatna khat peuhpeuh panin thu manpha tampi sin thei hi.\nØ Lungkiatnate lametna thakin na laih thei hiam.\nØ Midangte' panpih nopna, mite' zahtaakna le thupi-sim nate na ngah hiam.\nØ Thuneihna aana zat kullo-in midangte na thuhilh thei hiam.\nØ Kilemna na bawl thei hiam. Makai khat in mi kitawng mi kigalte lemtuahin kilemsak ding hi.\nØ Buaina haksatna kawmkal pan in mite'n hong muang veve hiam. Ø Mite'n amau thu le amau thu-a asep nop loh khat uh lungdam tak in na semsak zo hiam.\nØ Hong kilehdonate, hong kilangpannate dokik selo-in na puasiam hiam. Langpanna thuaklo makai omlo hi.\nØ Lawm zon nasiam hiam, na kemcing thei hiam. Makai sep-na ah gualzawhna pen lawm ginate' hang hi zaw hi.\nØ Mite' phatna leh pahtawina tung peuhah na kinga kha hiam. Hong kipaakta-in hong kipaakta takei leh lungkia lo-in ma na nawt veve hiam.\nØ Lenglate' mai khawngah suaktatakin na om thei hiam. Na tungsiahte' mai-ah na lau puppup hiam.\nØ Na mai-a thu hong gente in suaktatakin hong gen ngam uh hiam. Makai khat in mi hehpihin gualhuai ding hi.\nØ Deidan neiloin midang tuamtuam, mi namdang tuamtuamte na thupi sim hiam.\nØ Kammalzatna kidawm hiam. Bang ci bangin na kammal in midangte sukha ding cih ngaihsun kawmsa in na pau hiam.\nØ Kiptak le muanhuai tak in na ding hiam. Huihnunna peuhpeuha hawi duaiduai singkung' liim kibel ngam lo hi.\nØ Mite' mawhna na maisak zo hiam. Hong kiliamsakna liammate nang le nang in na tuunthei hiam.\nØ Nakhat peuhpeuh a hoihlamin na muthei hiam. A sia lama, muh tawntungna le makaihna pen ki-uitui lo hi.\nØ Tupna kician, ngimna kician na neih banah tua mitsuan gigesa-in na ma na zam hiam.\nØ Vaipuak ding khat peuhpeuh lungtaitakin na sang setset hiam. Ø Midangte' khialhna le thanemna pan pilna tampi na sinthei hiam.\nØ Midangte na ut banga zang lo-in amaute na khangtosak zaw hiam.\nØ Midangte' pai na ding gen ziauziau lo-in amaute na makaih zaw hiam.\nØ Midangte gensia lo-in na hanthawn zaw hiam.\nTua ban-ah, lungsim hoihlo, ngaihsutna hoihlo ahi zongin hong lehkaih thei ding a hoihlo khempeuh na suahkhiat ding kisam hi. Na thadah leh miksite etteh in la, tua thadahna paaikhia in. A meidawi mi na hih leh Topa muanna tawh han' ding kisin in. Gensiatna tuamtuamte hanga na hehnate zong paaikhia in. Guallehna a om ciangin paulap tuamtuam na neih leh nei nawn ke'n la, midangte na ngawh le zong ngawh nawn ke'n. Nang thulo thu a salo mi na hih leh kipuahpha in la, nangkiabeka nungta na hih loh lam kiphawk in. Midangte' ngaihsutna hoih nonote na ciin theih kei leh kipuahpha in. Midangte na neu-et khak leh nang zong hong kipimuh tuanlo lel ding hi. Khial ngei kei ning cih lungsim na neih leh na khialkhin hi. Thusim khat peuhpeuh na ipzawh kei leh makai dingin kipan vet ke'n. A tawpna ah, thungetna lo tawh kipan ke'n la Khasiangtho makaih na lo tawh makai dingin kithawi vet ke'n.\nZakoh innkuan sungah buaina tampi piang hi. Siampi Eli innkuan sung en le hang a tapa te'n biakpiakna sa gugu uh hi. A laak ding zahval uh la-in sawk phapha uh a, Biakinn sunga pai mite zong Siangtho pen mun lutna mai khawngah mawhpih thopthop uh hi. Samuel tate'n zong golhguk ne uha, thumaan lo-in gamta uh hi. Pa hoih lo ahi Eli in kamsang siampi gina mahmah ahi Samuel pantah hi napi, pa hoihlo khat ih pattah ahih manin Samuel zong pa hoihlo khat hong suak hi. Davuih innkuan sung zong namsau kitalawi lo hi. Solomon' tapa in a gam phel 11 suahin aman phel khat bek ngah lailai hi. Zudah kumpite' Pasian kihtakna leh Pasian zahtakna pen a khang a khangin kizom zolo hi. Banghang hiam cih leh pawlkhat 34 te'n Pasian a theih uh hangin a tapate un theilo uh hi. Kihilh lo, kimakaih khollo uh hikha ding hi.\nMakai hoih tampi in a innkuan sunguh vaan zolo uh ahih manin a zumhuai le a lungkham huai simsim thu tampi piangthei hi. Hi bangin makai khat ih innsung ginalo thei ahih manin Pawlu in: Makai pa in ama innkuan sung vaan zo dinga, a tate in a thu mang ding uh hi. Mikhat peuh in ama innkuan a uk zawh kei leh Pasian pawlpi bangci uk zawh ding ahi hiam, na ci hi (Tim masa 3:4-5). Innkuan uk icih ciangin makaih zawhna leh thuneih zawhna a gen nuam zaw ihi hi. Tua ahih manin makai dinga Pasian teel mi, makaihna Khasiangtho letsong a pungsak mi in a mimal bek hilo-in a innkuan ukzo masa ding hi. Tua hi leh piangthak makai a suakkhin hipah hi. A tangzai zawk semsem ding bek a kisam lai hi lel hi.\n2) Adoniram Judson pen August 9, 1788 kumin Malden, Massachusetts ah suaka Kawlgam ah tuiphum upna nei-a, lungdamna thugen masa pen leh Americate' missionary masa pen ahi hi. February 1812 kumin Ann Hasseltine (Nancy) tawh kiteng hi. Tua zawh kalnih khit ciang gammial nasem dingin hong kipankhia uh hi. Lamkalah Laisiangtho a sinbeh leh tui kiphum pen tui sunga phum teekteek ding hi, cih hong mukhia uh ahih manin Serampore-a William Carey tawh nasem khawm William Ward in tuiphumna pia hi. July 13, 1813 ni-in Yangon hongtung uh hi. 1819 ciangin Maung Naw kici kum 35 a pha khat Tapidaw hong suaka, 1822 ciangin piangthak mi 18 pha hi. 1826 kumin a zi Nancy si ahih manin 1834 kum ciangin Sarah Boardman tenpih hi. Sarah pen 1845 kumin a gam uah zato kilak dinga a ciahkik laitak un lamkalah si leuleu hi. 1846 kum ciangin Emily Chubbock kici laigelh siam khat hong tenpih leuleu hi. April 12, 1850 kumin tuipi tunga huihsiangtho dik dinga pai Judson in tuipi tung pan leitung nusia hi.\n3) Saint Francis of Assisi pen September 26, 1181 in suaka October 3, 1226 in si hi. Roman Catholic pana khangkhia hi napi, a nung lam ciangin Franciscans kicite makai pipa hong suak hi. Tapidaw taangthu ah a khami pen khata kiciamteh hi-a, Italy mi hi-in zawnna ngauna leh a tuamtuamte'n Pasian na a sep ding khaktan zolo hi. 1212 kumin Syria gamah Pasian nasep kipan hi. Muslim-te pen muhdah ding hilo-a itna tawh zawh ding hi, ci viuveu hi. Syria ah vialnih bang a pai hangin mazang mello ahih manin 1219 kumin a thum veina pai leuleu-a tua petpet teh bel Egypt gam makai Sultan' mai nangawn ah Pasian thu genkha hi. Ama hangin mi tampi in Muslimte it uh hi.\nLaigelhpa Lian Muan Kim in Zomi eLibrary / Laibusaal ading in phalna hong piak ahi hi.\nItem Reviewed: Makai Suakthei Mite. Agelh - Lian Muan Kim Description: Rating: 5 Reviewed By: Cinpu Zomi


url: =Makai nahih leh tangthu gensiam kisam ~ Hau Za Cin :: ZOMI DAILY\nposted on 18 July 2015 at 11:03 pm Lomkholna: Article, Hauzacin\nMakai siam i cihte in tangthu gen siam na hi hamtang uh hi. Zomi sungah Pu Thual Zen bang a gen uh ciangin a kam gen peuhmah a za mite lungsim ah lut mahmah hih tuak hi. Lusei galkap makai a sem Laldenga bang zong Mizogam pen India pan suakta dingin tua hun ciang ei leh ei vai kihawm dingin i ut bangbanga ei deih bangbanga vai kihawm ding hi cih a gen pen mipi lawplua kisa kap ziahziah uh hih tuak hi.\nMipi mai ah tangthu gen siam khat pen a kim a pama makai sem dangte in zong muangpah, tung etpah uh hi. Mipite muhna a neisak thei tangthu gen siam, mipi mitkha ah a bawl theih ding uh lametna limpha lak siam hih pen makai dinmun ah a kisam khat ahi hi. Tua banga mipite lawpna ding leh mipite mailam ding a lak den thei i cihte pen makai gina khat zong na hipah uh hi.\nA Kisam Thute Hilh Mengmeng Ding:\nMakai khat i cih pen makaih mite in a theih dinga kilawm thute hilh mengmeng ding ahi hi. Mipi in thu a theihna tungtawn in nasepzia ding thei in sep ding zong lawp pah uh hi. Theihkholh om mello a sawl ciang beka theih pan pen mipi leh makaihte luvaisak hi.\nHih ding, ngaihsut ding a theih kei uh leh mipite in amau ngaihsuttawm thu tampi na kaikhawm manin pawlpi leh kipawlna deihloh lam bang zong na hi thei mawkmawk hi. Tua ahih manin kipawlna tup leh ngim, deihna leh ngimna, mabante limtaka genkhiat zaksak mengmeng ding ahi hi.\nThugen ciangin a hilh banglo dingin tangthu gen a a zaknop theithei a gen dingin mipite in tangthu zak banga za dingin lunglutna leh lawpna tawh ngai hithiat ding hi. Tua hi leh mipite in midang kiangah a genkik uh ciangin zong thupiak banga gen gamgamlo in lungnem taka hilh hiathiat ding uh hi. Hih bang tangthu gen siam pen mi khempeuh adingin abaih hilo a, kisin ding a kisam vive ahi hi. Makai khat a sem peuhmah in kisin hamtang ding ahi hi.\nHunlui Thute Hilh Ding:\nMuhkholhna a nei dinga thu gen bek hilo in hunlui ah bangci in na kisem, bangthu teng piang, bangcih leh bangci cihte zong gen ding hi. Hunluite pen mailam ah kidop ding,kalsuan dan ding hong lamlak thei thute ahih manin tua bang thute gen ding kisam hi. Hunlui thu i gen ciangin mipite leh makaihpihte in amau lungsim ah ngaihsutna thak piangsaka tuate a hoihzaw a kalsuanna dingin kizang thei ahih manin manpha hi. Hunlui tuahphatna pan tuahphat semna ngahna ding, tuahsiatna ngeite pan kidop dan ding a lak thei thute siamtakin gen siam ding a phamawh thu ahi hi.\nThu Kigente Lungngaih Hamtang Ding:\nTangthu leh thuhoih tampi kigen thei napi a za a ngai mite in a lungsim vuah a vom takpi uh hiam cih pen theih kik hamtang dingin hoih hi. A theih kei uh leh, a tel kei uh leh bangci theihsak ding, bangci telsak ding, a lungsim vuah bangci vomsak ding cih pen ngaihsut ding a kisam thu ahi hi.\nA tel takpi uh ciam cih theihna dingin semsak pah ding, a kigen bangin a sep ding uh nasep guan ding; tua hileh a sep theih uh leh septheihloh uh kilang ding hi. Ahih kei leh midang kiangah gensawn dingin hanthawn dingin en ngai kik ding. Semsuah pah, zangpah leng khuak sunga i kep thute kip pen hi. Bil tawh a za bek hilo dingin khut tawh semkhia pah, midangte hilhsawn thei pah dingin lungngaih hamtang ding ahi hi.\nKhialhna Pan Mite Khialsak Nawnlo Ding:\nMakai khat in ama khialhnate tungtawn in mite in a khialhlohna dingin a lah theih leh a thupi mahmah ahi hi. Tua ahih manin ‘hih bangin ka hih leh hih bangin piang hi’ cihte pawl zong a kisam tangthu ahi hi. Makaite khialhna pan a kidop ding uh mipi in a muh theih leh a thupi khat ahi hi. Tua bang tangthu in mipi lungsim zong zo in mipi in zong za nuam in bildawh uh hi.\nKhatveivei makaite in amau tuahphatlohnate gen khia leh mipi in a muanna uh a kiam ding sa in ki-ip thei uh hi. A taktak in a hihna bangbang a imlo, a lungsim siangtho tak tawh a genkhia a kipuahpha mi khat pen mipi in zong a nungzui nuamsa zaw uh hi. Makaite thanemna muhpih leh mipi in thapia in tawsawn thei zaw a, makaite in a sel sawm, a pelhsawm den uh leh mipi in theisim ‘simtheih’ kha le uh a muanna uh kiamzaw thei hi.\nTangthu leh hunlui thu gen cih manin tuah khempeuh gen ding cihna hilo hi. Mipi in a phattuampih ding leh a kimuhna ding uh ahi thei ding thute bek gen ding ahi hi. Midang minsiatna ding leh midang neubawlna, midang kona, midang sukkhaknopna hanga gen cihte hilo ding hi. Mipi leh a nungzuite in a muhkholh theih lametna leh kingakna taak a neihna dingin gen ding bek ahi hi. Mipi lawpsakna ding bek a gen ding zong hilo in mipi in a phattuampih theih ding ahih hamtang ding ahi hi.\nTua ahih manin nang tangthu sung pan a meet pia thei ding tangthu – na tuah thute gen ding hanciam in. Tua banga tangthu hoih na gen ding ciangin zong nang leh nang nakpi in kisit kik na hih manin na nuntakna a tangpai theih nadingin hong lamlak khat suak kik hi. Mipi inzong metpih, nang zong kietkikna in zang – metpih, ‘meisel khat a lui nih de’ khanglui papite gente ahi hi. Zomi khangnote ading a kilamna ding suangcian dana kong at hi. Lungdam, Hau Za Cin\nPrevious: Tulaai Leitung Thuthang Tuamtuam Updates July 17, 2015\nNext: Khangham leh Khangnote Ngaihsutna Buptuah Ding ~ Hau Za Cin


url: =Christmas tangthu ~ Peter Suumpi :: ZOMI DAILY\nposted on 1 December 2018 at 12:05 am Lomkholna: Biakna, News, PeterSuumpi\nLokho pa ii kum sawm gual, atapa pen om mawh mahmah hi. Amah pen azak ngei thute, amuh ngei thute -amitkha ah bawl in alungngai thei zel khat ahi hi. Adiakdiak in nipi ni Pasian’thusinna aa kigen Laisiangtho tangthu te zaknopsa in lunglut phadeuh hi. Tua ahihman in Pasian’thu ahilh siate in amah pen cinnop sa uh hi. Ahizong in tua alamdang nipi ni khat in ahileh tua a om mawh mahmah naupang pa pen hong dai dide hi.\n“Bawi nang ngap lo maw?”\nTua bang aa om atapa amuh ciang in apa lungnuam lo in adong ahi hi.\n“Dam mah e pa …, nipi ni Pasian’ thusinna aa hong kigen tangthu pen ka lungsim hong do gige thu khat om in um zopha lo hiveng aw”\nLungnuam lo tak in atapa in lukun sa in adawng kik hi.\n“Bang tangthu aitam maw?”\n“Christmas tangthu hi”\n“Christmas tangthu e?”\nLamdang satak in apa in dongkik hi.\n“Himah pa…, Christmas tangthu hi”\nLungnuam lo takin naupang pa in hong dawng kik hi.\nTopa Jesu in mihing suahna hong lakna thu ka uplahna pen Pasian ka simmawhna tawh akibang khinta maw le.\n“Akoi teng mun um zolo na hia, Bethlehem aksipi hong suahna pen maw?”\n“Tua pen bel um mah ing pa… tua khitteh mipil thum te hong pai in kham, saledi paknamtui le myrrh paknamtui letsong te pia in avabiakna uh zong sangzo ing …”\n“Tua ahileh nungak siangtho sung pan hong suahna maw … nang Tonu Maria ii mawhcilna neih lohna thu asang zolo maw”\nApa in lamdang sakna tawh hong dong hi.\n“Tua zong um mah ing pa … ataktak in mawh cilna neilo nungak siangtho sung pan hong mihing aa hong suahna thu zong um mah ing pa…”\n“Tua ahileh akoi teng san ahia hong do gige thu pen bawi …”\n“Thu khat hong dong ning pa … na khansung in hih ih khuakim pan hong pai meltheih khualzin mi khat ahizong, midang khualte khat ahizong in zintun nading hong ki-ngen leh pialo in na nial ngei na?”\n“Khat vei zong nial ngei keng” Lokho papi pa in atapa ii dotna mantak in adawng hi.\n“Hih ih khuasung ah zankhat giak nading innkhan ngen mi khat peuh anial ngei na meltheih innkuan na mu-ngei na leh pa?”\n“Kei theih na ciangciang ah bel tua bang dan innkuan om nai kei … tua bang aa zan giak nading azong mite sam in hoih tak in zindo ding ahi, hih ahoih ngeina te hong kihilh suk sawnsawn hizaw hiven bawi …”\n“Tua ahileh khualzin kawm aa naupaii nupi hiphial leh zong sangzo mah ni mateh pa …”\nNaupang pa in apa thugen hong behlap hi.\n“Sang zo mah lo dia bawi” Apa in aw-nem in dawng kik hi. “Ka lungsim hong do gige thu pen hih aive pa …\nMaria le Joseph te in annsai ii kongkhak akiuh uh leh amau aading mun om nawnlo na kici hiven. Tua inn le tua kim aate kua mapeuh in bawngbuk sung ah Maria nau asuak ding phal hetlo ding hiveh aw. Ei inn le ei khua lam hileh bel Topa Jesu om nading innkhan om lua inteh mateh pa …”\n“Hi mah ei bawi … tua ban ah Christmas le kumkhat ii nisim te ah Topa Jesu om nading ih lungtang sung ah mun khat atawntung in omden ding in ken lam-en ing ei bawi …”\nTangkona: Juan M. Flavier ii gelh “The Christmas Story” pen laigelh sia Zo (Tedim) in “ခရစၥမတ္ပုံျပင္”ci aa burmese lai alet pen zolai in ka letkik hi. Lailet: Peter Suumpi\nPrevious: Zunkhum natna le theihhuai (Diabetes)\nNext: Mipilte dem sawm dah in ~ Pau Khat Suan


url: =Hluttaw Sabuai ah Zolai ~ Rev. Thang Van Lian :: ZOMI DAILY\nposted on 19 June 2015 at 3:09 pm Lomkholna: News, Thangvanlian, Zomi\nA beisa kum 2 kim pawl pan hong ging kiaukiau Zolai tawh Myanma Alinn (The New Light of Myanmar) kihawm ta ding, cih thu pen Hluttaw vaihawmna sabuai ah May 8 ni-in Tonzang pan MP Pu Neng Khen Pau in hong lui khia pet mah a, ih lungdam mahmah hi. Zolai tangthu thak khat hong gelhsak ahi hi.\nAma’ dotna dawngin Information lam vuanzi U Paih Twe in, “Zolai tawh tua bangin Myanma Alinn hawm ding hi leng laimai 4 peuhmah aphak kul ding a, copy 15000 hawm loh phamawh ding hi. Tulaitak Zogambup ah Myanma Alinn copy 942, The Mirror (Kyaemon) copy 187 kigawm 1129 kihawm hi.\nZogambup ah Zolai tawh kumpi thukizakna lai hawm zenzen leng Zolai azang lo adangte in zong amau’ pau ciat tawh hawm dingin athu hong sung nainai thei ding hi. Zolai bek tawh hawm leng adangte thusim lohna suak ding leh lungsim kikhenna piang ding ahih manin Zolai tawh kumpi thukizakna lai hawm ding geelna om nai lo hi” ci-in gen hi.\nHih vuanzipa dawnna tungtawnin Zolai zang khempeuh, adiakin mipi tangmi ding a ih teel MP-te, kumpi nasem khempeuh leh kumpi vaihawmna sunga sungtang theite in ngaihsut ding leh hanciam lai ding tampi om ahih lam hong phawksak hi.\nHih vuanzipa thugenna pen Chin World Journal Makaipi Salai Mang in May 20, 2015 ni a suak Democracy Today Journal sungah, “Chin State sungah minam neu tamlua cih sam hangin laihawm a nei taktak pen Khumi, Lai, Laizo, Zomi, Cho, Madu cih bang nam 6 khawng bek tawh kihawm khia hi. Hih thu vuanzipa in atel loh man hi ding hi. Kei muhna ah bel Hluttaw-pa thusunna pen thukim mahmah ing…” ci-in amuhna gen hi.\nHih Information lam vuanzipa’ thugenna pen Chin Media Network in zong May 23 ni-in, “Tualsuak minamte’ lai tawh kihawm thei lo ding cih pen tualsuak mite tuam bawlna leh amau’ pianpih hamphatnate khaktanna hi,” ci-in mawhpaih hi. “Hih bang a kikhaktanna pen gambup mai lam ding leh minam tuamtuamte ten khopna gam khat adingin a deih huai het lo thu hi…” ci-in 7Day News sungah Sia Sithu Aungmyint in gen hi.\nMore: Zolai na gelhciang ~ Rev. Khup Za Go\nPaulap cing lo tualsuak minamte tuam bawlna leh pampaihna lungsim tawh Hluttaw sabuai ah Zolai adin laitakin Zomi ulian uneu khempeuh in khuaphawk hun leh hanciam hun hong tung ta ahi hi. Zolai khang semsem hen la, kumpi vaihawmna sungah zong teek tang semsem ta hen! Rev. Thang Van Lian 9 (Tedim Post)\nPrevious: Agape Free Education Center kihong kik ta ding\nNext: Pate’n ei leh ei i kidot zel ding pawlkhat


url: =Las Vegas thaukikapna misi 59 phakhin, aliam bekbekzong mi 527 pha :: ZOMI DAILY\nLas Vegas thaukikapna misi 59 phakhin, aliam bekbekzong mi 527 pha\nposted on 3 October 2017 at 11:56 am Lomkholna: News, Sawltak, USA, World\nLas Vegas khuasung ah pasal khatin thau aphialkap gawpna hangin asi pen mi 59 hitota a, aliam bekbekzong mi 527 bang pha cih NY Times pan kiza hi. Hih Las Vegas thautawh ki phialkapgawpna pen American History sungah thaukikapna mitam asipenpen khat ahihi. “deadliest mass shooting”\nTheihding: thuthang, adiakdiak in Breaking News tepen ahunhun in misi aphazah, aliamzah, etc… cihte kilaih totothei hi. Hih thuthang akigelh pen NY Times tungtawn in akigelh ahihi. Breaking News cih akhiatna theileng, ki mawhsak pahpahnading omlo khading hi. Hih Las Vegas kikapna apiancil in thukiza leh tulaitak asi aliamzah pen kibangnawn hetlo hi, banghang?\nHotel Room sungah thaukappa pen Police te’n asisa in mukhia uhhi. Tua thaukappa pen kum 64 aphakhin Stephen Paddock kici hi. Hotel Room sungah Rifle thautampi kimukhia a, Monday ni inzong aomna a innsungteng ki Check laiding cihi.\nIS migilo te’n Stephen Paddock pen ka galkap khat uhhi ci’n pulakkhia uh a, hih agamtatna zong amau ii sawlna tawh agamta hi ci’n genkhia uhhi. Hihbang in agamtatma khakhat hunlai in Islam biakna lutin, hihbang in agamta hi ci uhhi.\nAhi zongin tuabang acih uhhangin bangmah lahtheihding Evidence neilo uhhi. FBI te’n tua bangin gamdang International Terrorist Organization tawh kizopna bangmah kimulo ci uh a, ameltheih tanau te’nzong Stephen Paddock pen Political leh Ideological Beliefs lamsang ah bangmah kihelna neilo ci uhhi.\nUS President Donald Trump inzong White House ah hih kikapna vaitawh thugenna nei in, hihbang gamtatna pen “act of pure evil” hi ci’n mawhsak mahmah hi. Gambup in ki pumkhatding, kithutuak in ki pumkhatleng kuamah in hong susia, sukham zoloding uhhi ci’n genbeh hi.\nStephen Paddock azintunna Hotel Suite sungah Police te’n thauvan tawh kisai Firearm bekbek akigawm in 23 bang mukhia uh cihi. Tualak ah Handgun, Rifle cihte vive hi a, tua Rifle thaute zangin mipi te akapgawp ahihi ci’n Las Vegas Metropolitan Police Department te’n genkhia uhhi.\nSheriff Joseph Lombardo of the Police Department in agenkhiatna ah hihpa pen hihmun ah aomsung in Suitcase bekbek 10 bang Hotel Room sungah lutpih cihi.\nVideo: Witness footage of Las Vegas music festival shooting – video report\nStephen Paddock pen Game kimawl a ukmahmah khat hi a, Golf zong kimawlzel cihi. Abeisa in bangmah gitloh gamtatna Criminal History neingeilo cihi. Asanggam te’nzong hihbang in agamtat pen lamdang samahmah uh cihi.\nThau kikapna aging masapenpen ahihleh Sunday 10:08pm hunin akap masak ahihi. Route 91 Harvest Festival ci’n nithumsung akibawl Concert pen anitawpni in hihbang in buaina apiang ahihi. Concert pawi enin mipi 40,000 bang aomna sungteng aphengkapgawp ahihi.\nRelated: Mandalay ah apuakkham omin mi 1 liam, Motorcycle khat sia\nStephen Paddock pen azi ahilo numei khattawh a inn ah aomkhawm uh ci a, tuanu minpen Marilou Danley kici hi. Tuanu pen ama Australian Girlfriend kici a, Housemate leh Partner zong kici hi. Hihtegel aomkhopna innsungteng thunei te’n asit ciangin Firearm bekbek 18, apuakkhamthei leh thautang tultampi mukhia uh cihi.\nPrevious: Tulaitak Zomi vai ~ Pu Thangboi\nNext: Kuala Lumpur khuasung aom Shopping Mall khatah Bomb om ci’n ki patauman\nZomi khangno khat USA pan China ah School Exchange Program tawh zin\nItna taktak in ngakzo (True Love Waits) ~ T. Sawm Lian\nHigh School sangnaupang khat naupaai ahih manin Graduation Ceremony ah kihel khaloding\nNgahna Sangin Piakna Ah Thupha Om Zaw Hi ~ Khat Thang\nA 9 veina ZOFA Cup fixture hi ei


url: =Zomi leh Pilna. Agelh - CSKhai - Laibu Saal\nHome > Thuluui/Articles > Zomi leh Pilna. Agelh - CSKhai\nZomi leh Pilna. Agelh - CSKhai\nZomi leh Pilna\nAgelh - CSKhai\n1. Pilna Ih Cihin Bang Hiam?\nPilna ih cihin degree sangpipi neihna himasalo hi. Zomi pawlkhatte’n Ph.D, degree ngahte , mipil in ih ciamteh hi. Khiallo na pi in, dikkhinlo hi. Ih pu ih pate in laisinlo, siamsinlo, Ph.D degree cihte neita kei leh uh, na pil mahmah uha, u leh nau kizopna, khua leh tui kizopna leh vaipuak nasepnate ah a dihmun uh nazo pha mahmah uh hi. A taktak in, siamna om a, siamna khitciangin pilna om hi. Pilna ih a tawpna ah ciimna om hi. Mipil hihding sangin mi ciim hihding a kisam zaw a hihi. Mipil pawlkhat te ciim khinlo uh hi. A hizongin pilna leh ciimna a thuahkhawmte ahih leh kuamah in zozo lo ding hi. Ciimna bek ih thupitsak samhangin, pilna tawh a ki thuah kei leh, saupi paizo tuanlo ding hi. Pilna in ciimna tawh a ki thuah kei leh, a langbai khe tawh ki bang hi. Ph.D thuap 2, 3 ih nei phial zongin ciimna tawh a ki thuahkei leh mite thusimna leh, mite muan leh suan kisuak zo thei taktak lo ding a hi hi. Zato siavuan (medical doctor) te sepkhelh lei kivukna a, mipil haite sepkhelh, mihaite ki vuk hi. Siamna leh pilna zong thupi mah, ahi zongin a thupi penpen in ciimna tawh ki thuah pilna ahi hi. (Hong nusia sa Rev. Hau Za Cin (Zangtui) in ZCLS Meeting ,October 1999, Kalaymyo Baptist Church ah Sermon a piaklaitak in tu laitak a laigelhpa zong va ki helkha a, laigelhpa in ama ciapteh dan in hong suahsak kik ahi hi.\n2. Pilna Bangci Zon Ding?\nGreek mite sungah Socrates, Plato leh Aristotle te mipil, misiam, thu ngaihsutsiam inki ciamteh uh a, a minthang vangvangte a hi uh hi. Zomite in mipil a ih gen Pu Song Theu tawh ki bang kha dingin ka ngaihsun hi. Khat vei Greek gam Athen khuapi sung a om, singkungpi nuaikhat Socrates tawlnga in tu hithiat hi. Socrates pen Greek mite sungah mipil mahmah khat a, a ki ciamteh hi a, mite in zahtak in a minthang mahmah khat a hi hi. Tua bangin Socrates singpi nuai, tutna tungah sunkim laitak tawlnga in a omlaitak in, tangvalno khat hongpai a: ‘’Socrates aw, bang na cih leh pilpeuhmah na hiam? Na pilna, na kisindan na thusim hong gen dih in ‘’ ci in tangvalnopa in pilna a ngahna dingin tua bangin thu a dong ahi hi. Tua ciangin, Socrates in, tua tangvalno kiangah ‘’pilnnuam takpi na hiam?’’ ci hi. Tangvalpa in ‘’pilnuam takpimah ing’’ a cihciangin, ‘’ka nung hong zui in’’ ci in ki zuisak a, tuigeiah paipih hi. Socrates in tua tangvalpa; tuisungah paipih a, tanngvalnopa maitang tuisungah phumcip hi. Tangvalpa tuisungah a omciangin nak theilo ahihman in, a nuntakna ding in a thaneihzah in diangin, kitom a, tua ciangin suakta hi. Tua khitciangin Socrates in, tua tangvalno kiangah ‘’tuisungpan na suahtak theihna ding, na sihloh na ding, na kitom a, na hanciam bangin pilna zongin hanciam le cin mipilna suak ding hi’’ ci hi.Man hi. Dik hi. Zomi te misangin ih pilnop zawk a, ih siamnop zawk leh mite sang in hanciam zawk, kulkal zawk, tha leh ngal gimzawk, tawlzawk zek mah kisam ding hi. Khuaulte zong mitesangin a luanzawk zek kisam ding dan na hi hi. Khatvei USA President a 16 napa, Abraham Lincoln suahni khatin USA gamsung ah limsuaih kidemna om hi. USA gamsung a om sangnaupang tampi te in tua kidemna sungah ki helciat uh hi. Tua limsuaih kidemna sungah a khatna a ngah sangnaupangpa pen Los Angeles pan ahi hi. Tua pa in hih bang in limsuai hi. Bi inn kisia nipniap khat suaimasa hi.(Abraham Lincoln khankhiatna innneuno, bi inn a gennopna a hi hi). Tua bi inn ii a tung inches, letmat 4 ding khawng a ki halna ding mun ah USA President te zumkahna, Innkangpi (White house) lim khat suai hi. Tua ban ah tua bi innsia khat leh Innkangpi (White house) kahlei khat tawh kizom sak hi. Tua bang teng a suaih khitciangin, tua kahlei tungah, laigelh a, ‘’ kahleitung ah a kahnuamkhempeuh kikah thei lai hi. A hi zongin a dawndong, a tawp dong tuna dingin khuaul nakpi in luan kul/kisam hi’’ ci hi\nZogam bekah omnawnlo in, Zomite nisuah, nitumna, sak leh khang ah ih ki khenlaitak in, pilna sinna ding hun a neinawn lo nu leh pate a hih leh thutuam hi. Tua hilo a, khangno pilna sintheihna ding hun a neilai khangnote in, pilna mah ih zon masak tangtang ding thupi ding hi. Ih gam ih lei ah ih omlai in, bangmah siamna leh theihna ih neihloh hangin hong ki simmawh tuan khollo hi. Migam ah ih omciangin pilna neilo, siamna neilo a ih ompen na mahmah hi. Mite in hong sim mawh in, mite utloh nasep teng kisem kha hi. Pilna, siamna sinding zong a thubaih lo khat ahi hi. A hizongin Socrates in tangvalnopa tuisung ah, aphual takciangin, a nuntak theihna dingin, tangvalpa in hanciam in, thasana, suahtakna a ngahbangin, nuntak nuamzaw, nuntak lemtang zaw ih ngah theihna ding leh mite simmawhna ih thuakloh na dingin pilsina, siamsinna thupi ngaihsut in, hanciam ni.\n3. Zomite Kisap Infrastructure Himasalo, Pilna\nZogam, Kawlgam sungah khantohna a om theihna dingin lampi ki bawl in, lei ki bawl hi. College, University building hoihpipi kilam hi. Inn sung vanzat, setzung (factory) sung vanzat infrastructure hoih nono ki nei hi. Inn hoih pipi kilam a, infrastructure hoihnono a sungah kikoih kizang hi. Lungdam huai mahmah hi.\nIh Zogam ah lampi hong kipuah in, sanginn hoih, hotel leh vanzat hoihnono hong kizat ding, hong kipuah ding, infrastructure hoihnono zat ding ih lunggulh mahmah hi. Lunggulh ding mah ahi hi. A hi zongin tua te sangin ih kisap zawk in siamna leh pilna a hi hi. Germante thu kizakna News sungah ka simkhak thu khat kong hawmsawn nuam hi. China te in Africa gam Congo, Tanzania, Zwimbabwe gamte ah sumtampi bei in investment bawl uh hi. Lampi bawlsak in, leibawlsak uh a, mawtaw bawlna cih bang a kipan setzung (factory) hoihno no lamsak, bawlsak uh hi. Ih gen gam thumte lampite hoihmahmah, factoryte zong hoihmahmah hi. Lungdam pih hang. A hi zongin China te’n a pilna uh hawmlo uh hi. Hihgammite a dingin China te in pilna investment bawlsak lo uh hi. Abawlsa uh lampi te kisia ta, a bawlsa uh factory (setzungte) te kisia ta, ih gensa gam thumte in tua lampi leh setvan te, a bawlkik theihhna ding un, pilna kicing neilo uh hi. China te bawlsaksa nate a mawkna pi hongsuak ta hi.\nTua hi a, Zogam ah factory kisam hang, inn leh lo, lampi hoih ding, kizopna nuam ding thupi mahmah hi. Infrastructure hoihnono te ih innsung ah zangzo ding cih zong thupi na pi in, tua te sangin, ih gen infrastructure te bawltheihna pilna ih kisam zaw hi. Paunak ah, Mite ngasa napiak sangin, ngasa matdan sinsak in a kici thu pen, thu dik a hi hi. Pilna leh siamna a omnak leh infrastructure hoihnono te in hong zuan ding hi zaw hi. Tua man in, ih gam ih lei ah ih kisap in, infrastructure hoih nono te himasa kei, pilna leh siamna hi, ih cihna tua hang a hi hi.\nItem Reviewed: Zomi leh Pilna. Agelh - CSKhai Description: Rating: 5 Reviewed By: Cinpu Zomi


url: =Nov. 7, 2021 ~ MUC\nAdmin 2:55:00 PM Articles, Offertory Reading Zomi\nAbraham in na khempeuhah Pasian Masak\nAbraham in a sepna khempeuhah Pasian masak dingin khentat hi. Ama nunzia in ete in zong Pasian i masak ding hong hilh hi lo hiam?\nAbraham in Tanzania gamah teeng mihau khat hi. Amau ngei-na khat in bawng khawi tawh a nungta mite hi. Maasai minamte in bawng sangin manpha a sak zawk uh bangmah om lo hi. Bawngtal khat a sih ciangin dah mahmahin mihing si mah bangin ngaihsun uh hi. Bawngtal khat in US $ 1000 bang man hi.\nAbraham in AWR tungtawnin Jesuh hong itna thu za kha hi. Tua a zak a kipanin bang bang piang taleh Jesuh bek mah masak pen pen dingin khentat hi. A bawng neih 100 sawmah khat dingin pia hi. A vengte leh a lawmte in lamdangsa uh hi. Mihai bangin ngaihsun uh hi.\nA bawngte sawmah khatin a piak a kipan amuh ngei loh thu khat hong piang hi. A bawngte suakin a peeng vive suak hi. Bawng pen a tam zaw khat ta bek a suak hi-in, tu-in a peeng amuh teh lamdangsa hi. Nidang sangin bawng hau zaw hi. A vengte in lamdangsa-in pastor dong uh hi. Ko zong ka bawngte uh a peeng ding deih ung, ci-in pulaak uh hi.\nAbraham in Pasian nasepna amuh ciangin sawmah khat hi lo-in sawmah nih pia dingin khentat hi. Pastor pa samin a bawngte simsak hi. 1, 2, 3, 4… 10 ciang sim ciangin khat ta la khia-in sawmah khat dingin tuam koih hi. Tua bangin a bawngte simin sawm a phak ciangin khat ta sawmah khat dingin ciamteh hi.\nA veng a paam mite in bangbang gen taleh Abraham in na khempeuhah Pasian masak hi. Jesuh in eite a hong hotkhiat nadingin na khempeuh nusia hi. Ama hong itna in Amah masak ding hongkai hi.


url: =Pilvang huai USA LST sangnaupang/buaihla pawlkhat :: ZOMI DAILY\nPilvang huai USA LST sangnaupang/buaihla pawlkhat\nposted on 1 January 2015 at 1:31 am Lomkholna: News, Zomi\nPasian in a tate hong it-in Isreal te Kanaan gam a zuatpih bangin, ei Zomi te zong nek leh dawn kicinna gam te ah ongkha in leitung gam thupi te ah ihkizel ta hi. Christian te/thu-um mite ih tuntunna ah biakpiakna kinei/kibawlin biakpiakna ihneih khawp theihnangin a mun leh a hunzui in pawlpi kiphutin biakpiakna kineitek hi. tuabangin biakpiakna picingtakin ih neihkhawp theihna dingin Pastor kisam a, pastor a neinailo ten pastor ki zawngtangtanghi. tuakawmkal ah case worker (kamphen/vaibuaipih) kisam in pastor in a thuahtheih leh kithuah sakin a thuahtheihlohna te ah case worker a tuamin ki nei a, a nei zo nailo ten zawng lunggulh tek uhhi. Case worker leh pastor omna pawlpi khat pen pawlpi picing khatin kingaihsun hi.\nka omna Dallas Tx ZCC pawlpi ah Case worker leh pastor a omzawh kumnih phata-in nuam mahmah dingin a kipat sawmlian leh pawlpi kitapna ongpiangin pawlpithum suakta hi. a siatna gennuam ka hikei a, mailam ah hihbang ongpian nonlohna dingin kidawp huai thute a kihilh sawnnuam hizawhang cih ongthumnuam masa ing.\nZomi te ihvek un gamdang tungkhin lengzongh tamnai hetlo kawmkal ah, a mau pilna tawh visa ngah-a, gamdangah LST sinthei dingin ong paithei sunsun te kilungdampih phadiak hi. Banghang hiam cih leh theihna/sinna sangdeuh Pasian leh minam a khualdeuh dingin ki lamen hi. A hizongin ka pawlpi uh ZCC Dallas ongkitaapna hangpen LST sangnaupang nih ka neihkhak hanguh a hihmanin a kidawphuai pawlpi kitaam saktheiding LST sangnaupang ih neihkhak lohding a kitheisak nuam ihhihi.\nThu-um mi ta-dingin ze-etna/khemna pen ih-up mahmah ih muan mahmah mi/nate pan hise citciat hi. A mimal in muhdah/etsatna omlo hita mahleh Pasian in ong ze-et maw? a hih keileh Satan in ong khemzo maw? cihpen pilvan’ ding kisam mahmah hi. kilawm hetlo leh uphuai hetlo takin ZCC Dallas pawlpi kitam luadingin ong khang litlit ta hi, Tua a khan kipat lian mahin LST sangnau pang khat graduated/buaihla lianin a dangkhat kumkhatna manlian hi, amau tegel a sangkahna kibangin, a omna uhzongh kibang hi. Phulun phulnang leikha in pet a cih danin pawlpi kitaapna dingin nupi pawlkhat innvakin pastor leh case worker gensiat ongki pan uhhi. case worker tawpsak dingin case worker a sem thei nailo ding mawtaw zongh a nei nailo ka pastor uh aana tawh sepsak sawmmawk uhhi, ong sem theilo nading a hihciang ankuang/pa-kan a lunggulh leiikha te adviser/LST sangnau pangte tungah ankuang kilui ding cih lametna tawh a kitaap khiat dong mah na ongsem uhhi. Ankuang neusa pian lai uh a hih manin tudong mah ankuang keekdingin vakvak lai uhhi.\nKhasiat huailua, Kha-an zawngding-a muan leh suan pilna sang sinten zumna thagui tat bangin taksa ankuang tawh ongbuai pah mawk uh a hih manin a sia te leptuah ding sangin a hoih kimlai suksiat a guktheih teng gukding in thusia tuamtuam leh zuauphuahna tawh pawlpi sung tawkbuaiin thu-um mite aamkham sak mang gawp uhhi. taapkhat a thum kisuah-leu pen Dallas te a khatna hidingin ka lamen hi. Mihing te a kuamapeuh a cinglo tek hi-a, khat leh khat kitheisiam a ki-it ki-lem ding lunggulh kawmkal ah ka maun mahmah uh LST sangnau pang nih ka neih sunsun ten onglemtuah nuam vetlo uh a hihmanin a mausawmna bangin a piang a hihi.\nPawlpi tawh kisai in kidawphuai tuabang dinmun a nei ten hoihtak ongpil vangun, pawlpi kitaap nuamlo lua hi. kitaap ding sangin kigawm behbeh ding lamah kalsuan ni kithutuahna in hatna hi. A sia-lak ah a pha zongh om a cih mahbangin lipkhap huai mah tase le-ung a hoih khat leh nih a omkha te ong et-sak un Zomi pih te aw……\nPrevious: Tulaai Leitung Thuthang Tuamtuam Updates Dec 31, 2014\nNext: Kum khen News leh Man pawl khat